Polis rujuk 11 kertas siasatan ke atas Sivanesan
Oleh ISKANDAR SHAH MOHAMED

9 April 2021, 2:44 pm
SHAH ALAM – Polis menyerahkan 11 kertas siasatan kepada pejabat Timbalan Pendakwa Raya untuk mendakwa Presiden Pertubuhan Organisasi Kebajikan Rakyat Malaysia, T. Sivanesan atas kesalahan membuat laporan palsu.
Ketua Polis Selangor, Datuk Arjunaidi Mohamed berkata, tindakan itu dilakukan pihaknya susulan 13 laporan polis yang dibuat Sivanesan sejak dua tahun lalu.
Katanya, semua laporan itu masing-masing empat diterima pada 2019 dan tahun lalu, manakala lima lagi pada tahun ini.
“Laporan berkenaan antaranya di bawah kesalahan ugutan jenayah iaitu Seksyen 506 dan 507 Kanun Keseksaan.
“Hasil semakan mendapati laporan dibuat pengadu (Sivanesan) adalah tidak benar dan pegawai penyiasat turut membuat laporan kerana bukti menunjukkan laporan itu palsu,” katanya pada sidang akhbar di Ibu Pejabat Polis Kontinjen (IPK) Selangor di sini, hari ini.
Hujung tahun lalu, media melaporkan pegawai atasan Ibu Pejabat Polis Daerah (IPD) Kuala Langat didakwa memiliki kekayaan luar biasa dan terlibat dengan kegiatan rasuah.

Sivanesan dipetik mendakwa, kegiatan rasuah turut berleluasa berlaku di IPD itu dan melibatkan pegawai atasan.
Mengulas lanjut, kata Arjunaidi, dakwaan bahawa polis tidak menjalankan siasatan turut dianggap tidak benar.
“Jika Sivanesan tidak berpuas hati, dia boleh menghubungi kita (polis) untuk memberi bukti berdasarkan dakwaan yang dibuatnya.
“Kita akan siasat seadilnya dan tindakan polis adalah berdasarkan fakta dan keterangan,” katanya.
Tambah beliau, kes terhasap Sivanesan dibuka mengikut Seksyen 182 Kanun Keseksaan iaitu membuat laporan polis palsu. – K! ONLINE


Kerajaan sasar jualan runcit PJM 2021 RM120 bilion
Oleh ZULKIFLI MANZOR

9 April 2021, 2:57 pm
KUALA LUMPUR – Kerajaan menyasarkan Program Jualan Malaysia (PJM) 2021 mencapai nilai jualan sektor runcit sebanyak RM120 bilion.
Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata, PJM tahun lalu menyasarkan nilai jualan sektor runcit RM100 bilion.
“Pada tahun lalu walaupun kita sasar RM100 bilion, tetapi nilai jualan sektor runcit melepasi sasaran iaitu RM135.9 bilion.
“Tahun ini sasaran RM120 bilion dengan harapan nilai jualan lebih daripada itu. Kita mengambil pendekatan realistik dalam menetapkan sasaran ini,” katanya pada Majlis Pelancaran PJM 2021 Jom Shopping Hari Raya di pusat beli belah Jakel Mall di sini hari ini.
Turut hadir Pengarah KPDNHEP Kuala Lumpur, Ariffin Samsudin dan Pengarah Urusan Kumpulan Jakel, Datuk Seri Mohamed Faroz Mohamed.
PJM yang telah memasuki edisi kedua tahun ini merupakan program pemangkin ke arah pemulihan dan melonjakkan ekonomi negara terutama membabitkan sektor peruncitan.

Alexander berkata, PJM tahun ini akan memberi fokus kepada lima segmen perayaan terbesar termasuk Hari Raya Aidilfitri dari April sehingga Mei serta Gawai dan Kaamatan dari Mei sehingga Jun.
Menurut beliau, perayaan seterusnya adalah Hari Kebangsaan dan Hari Malaysia dari Ogos sehingga September, Deepavali pada November serta Krismas dan Tahun Baharu pada Disember 2021.
Dalam pada itu, katanya, KPDNHEP mengambil keputusan peniaga yang membuat permohonan Notis Jualan Murah boleh terus melaksanakan aktiviti jualan murah tanpa perlu menunggu kelulusan.
Jelas beliau, langkah itu bertujuan membantu sektor peruncitan negara yang terjejas teruk akibat pandemik Covid-19 untuk kembali pulih.
“Bagaimanapun masih perlu patuh segala syarat ditetapkan dan memberi laporan kepada KPDNHEP untuk dipantau supaya tidak mengaut keuntungan tidak berpatutan,” katanya. – K! ONLINE


Mengamuk kerana berang ditegur jual peti ais
Oleh MOHD SYALMIZI HAMID

9 April 2021, 2:22 pm
SEBERANG PERAI – Seorang penagih dadah yang menjual peti ais tanpa pengetahuan keluarganya mengamuk selepas perbuatan itu ditegur abangnya dalam kejadian di Kampung Pongsu Seribu, Kepala Batas di sini semalam.
Suspek lelaki berusia 24 tahun itu naik angin selepas abangnya bertanya mengenai peti ais yang diletakkan di dapur didapati telah tiada semasa pulang ke rumah kira-kira pukul 6.30 petang.
Ketua Polis Daerah Seberang Perai Utara, Asisten Komisioner Noorzainy Mohd Noor berkata, suspek pada mulanya mengaku menjual peti ais berkenaan.
“Kemudian suspek dalam keadaan marah-marah telah berkata dia akan mencederakan abangnya berusia 26 tahun itu dengan memukul dengan kayu dan menikam dengan pisau.
“Kejadian itu disaksikan adik lelaki mereka berusia 18 tahun yang mendengar ugutan itu selain dia turut diugut untuk dipukul dengan kayu,” katanya ketika dihubungi hari ini.
Noorzainy berkata, pihaknya berjaya memberkas suspek yang positif dadah jenis methamphetamine itu bersama sebiliah pisau selepas menerima laporan daripada mangsa pada hari sama.

“Siasatan mendapati suspek yang memiliki dua rekod lampau berkaitan dadah itu baru keluar dari Penjara Jawi di Nibong Tebal berkaitan kes dadah kira-kira sebulan lalu.
“Suspek dikatakan selalu mengamuk di rumah dan meminta duit daripada adik- beradiknya untuk membeli dadah,” katanya lagi.
Beliau berkata, kes disiasat mengikut Seksyen 506 Kanun Keseksaan. – K! ONLINE


Batik jadi pakaian rasmi BCorp
Oleh LUQMAN RIDHWAN MOHAMED NOR

9 April 2021, 2:35 pm
PETALING JAYA – Baju batik kini menjadi pakaian rasmi bagi Berjaya Corporation Bhd. (BCorp) dan semua syarikat di bawahnya.
Ketua Pegawai Eksekutif Kumpulan BCorp, Abdul Jalil Abdul Rasheed berkata, semua pekerja langsung dan tidak langsung mereka yang berjumlah kira-kira 20,000 lelaki serta wanita digalakkan memakai baju batik setiap hari.
Katanya, mereka juga menggalakkan vendor dan pembekal untuk mengamalkan polisi tersebut.
“Semua petugas hadapan dan hospitaliti Berjaya akan menukar seragam mereka kepada batik secara berperingkat-peringkat.
“Ia merupakan cara kami untuk mempromosikan budaya Malaysia dan mempamerkan batik,” tulisnya di laman Twitter hari ini. – K! ONLINE


[VIDEO] Saya mohon maaf, patut beri contoh lebih baik – Neelofa
Oleh NUR EMIRA SAIZALI

9 April 2021, 2:34 pm
PETALING JAYA – Selebriti terkenal, Neelofa akhirnya memohon maaf kerana kurang menjaga sensitiviti berhubung isu pelanggaran prosedur operasi standard (SOP) sepanjang lawatan kerja di Pulau Langkawi, Kedah minggu lalu.
Neelofa atau nama sebenarnya Noor Neelofa Mohd Noor membuat permohonan maaf tersebut menerusi sebuah rakaman video yang dihantar kepada media hari ini.
Bekas pengacara MeleTOP itu juga menyedari, dia dan suaminya Haris Ismail sepatutnya menunjukkan teladan yang baik sebaliknya telah terlepas pandang dalam banyak perkara.
“Saya serendah dan seikhlas hati memohon maaf dengan segala kesalahan berhubung SOP tidak kiralah dalam pengetahuan ataupun tidak.
“Saya serta suami mengakui dan menerima dengan hati terbuka untuk segala keputusan serta tindakan pihak berkuasa.
“Sekali lagi saya memohon maaf kerana kurang menjaga sensitiviti tentang hal ini, ada banyak perkara terlepas pandang dan sepatutnya memberi contoh lebih baik mengenai hal itu,” katanya dalam video tersebut.

Dalam pada itu, dia juga memaklumkan bahawa keluarga kedua-dua pihak termasuk keluarga Haris telah hadir ke Ibu Pejabat Polis Daerah Dang Wangi bagi memberi keterangan berhubung isu pelanggaran SOP majlis perkahwinan pada 27 Mac lalu.
“Hari ini semua urusan telah selesai, kedua-dua belah keluarga, saya dan Haris telah hadir ke IPD Dang Wangi untuk beri keterangan bagi membantu siasatan pihak berkuasa.
“Saya dan Haris pergi pada awal minggu ini, keluarga suami pada beberapa hari lalu manakala keluarga saya hari ini. Alhamdulillah semua urusan selesai.” tuturnya.
Kosmo! pada 5 April lalu melaporkan bekas Dewi Remaja 2009/2010 itu meminta semua pihak dapat memberikan ruang kepadanya dan suami untuk menyelesaikan isu tersebut secara profesional dengan pihak berkuasa.
Sejak dua minggu lalu nama Neelofa tidak pernah sepi daripada media sosial susulan dakwaan menyalahgunakan permit rentas negeri sewaktu dia dan suaminya melakukan lawatan kerja ke Langkawi.
Malah, majlis perkahwinan mereka yang berlangsung pada 27 Mac lalu di Hotel Grand Hyatt, Kuala Lumpur juga masih dalam siasatan Polis Diraja Malaysia selepas dikatakan melanggar SOP yang telah ditetapkan.- K! ONLINE


Selangor jadi perintis program i-Pulih
Oleh ABDUL RAZAK IDRIS

9 April 2021, 2:26 pm
SHAH ALAM – Selangor dipilih menjadi perintis secara sistem pendigitalan pengurusan klien (penagih dadah) menggunakan aplikasi dinamakan i-Pulih.
Setiausaha Kerajaan Negeri Selangor, Norazmie Diron berkata, program itu merupakan antara rawatan psikososial menggunakan Modul Kepimpinan Kendiri (SLC) yang dijayakan menerusi kerjasama antara pihaknya, AADK dan Universiti Pertanian Malaysia (UPM) dalam meningkatkan kadar pemulihan penagih dadah di negeri ini.
“Saya mengharapkan dengan pelancaran aplikasi i-Pulih ini, AADK bersama UPM akan dapat mencungkil dan menggilap bakat serta potensi sebenar diri klien (penagih dadah).
“Melalui pendekatan Transformasi Pendigitalan Program Rawatan i-Pulih ini diharapkan lebih banyak pertubuhan bukan kerajaan, agensi-agensi kerajaan di negeri ini tampil dalam usaha membasmi penyalahgunaan dadah,” katanya kepada pemberita selepas menyaksikan majlis menandatangani Surat Niat (LOI) antara AADK dan UPM di Hotel Concorde hari ini.
Turut hadir Ketua Pengarah AADK, Sutekno Ahmad Belon dan Timbalan Naib Canselor Penyelidikan Dan Inovasi UPM, Prof. Datuk Dr. Zulkifli Idrus.
Sementara itu, Pensyarah Psikologi di Jabatan Sains Kemasyarakatan dan Pembangunan, Fakulti Ekologi Manusia UPM, Prof.Madya Dr. Hanina H.Hamsa berkata, modul SLC dimulakan di Jelebu, Negeri Sembilan pada tahun 2017 melibatkan 17 klien.

“Program inovasi sosial di bawah modul SLC yang saya jalankan akhirnya berjaya menyembuhkan 14 daripada 17 klien. Kejayaan tersebut membuktikan modul tersebut berjaya dan wajar dimanfaatkan.
“Hasil daripada modul SLC itu, AADK dan UPM bekerjasama membangunkan modul tersebut melalui sistem pengurusan klien secara digital menggunakan aplikasi i-Pulih,” katanya. -K!ONLINE


Lebih dua pertiga kemalangan maut libatkan rider
Oleh MOHD. HUSNI MOHD. NOOR

9 April 2021, 2:29 pm
PUTRAJAYA – Lebih dua pertiga daripada 2,576 kes kematian penunggang motosikal sepanjang tempoh Perintah Kawalan Pergerakan (PKP) tahun lalu adalah membabitkan kumpulan penunggang perkhidmatan penghantaran barangan dan makanan (p-hailing).
Menteri Pengangkutan, Datuk Seri Wee Ka Siong berkata, berdasarkan statistik Jabatan Siasatan dan Penguatkuasaan Trafik, Polis Diraja Malaysia (PDRM), terdapat 7,525 kes kemalangan jalan raya dalam tempoh itu.
“Daripada 2,576 kes kematian penunggang motosikal yang direkodkan, dua pertiga adalah mereka yang berkhidmat dalam p-hailing.
“Apa yang menyedihkan, kemalangan tersebut turut meragut nyawa penunggang muda yang kebanyakannya mereka berkhidmat dalam p-hailing,” katanya pada majlis pelancaran Kempen Keselamatan Jalan Raya P-Hailing di sini hari ini.
Ka Siong berkata, pihak kementerian juga mendapati berlaku trend pendaftaran sehingga 200 penunggang baharu p-hailing setiap hari.
Beliau berkata, kebanjiran kumpulan itu di jalan raya turut mengundang kontroversi apabila sering dikaitkan dengan pelanggaran peraturan lalu lintas dan kemalangan jalan raya.

Menurutnya, kajian dilakukan Institut Penyelidikan Keselamatan Jalan Raya Malaysia (Miros) pula mendapati kira-kira 70 peratus penunggang p-hailing kerap melakukan kesalahan lalu lintas ketika menghantar makanan dan barangan.
“Antara kesalahan yang kerap dilakukan termasuk berhenti di petak kuning, melanggar lampu merah dan menggunakan telefon mudah alih ketika menunggang,” katanya.
Justeru, katanya, kempen itu diharap dapat membantu mengurangkan kes kemalangan dan insiden kematian membabitkan kumpulan p-hailing pada masa hadapan dengan mendidik mereka menerusi amalan budaya menunggang motosikal secara selamat dan berhemah.
Ka Siong berkata, penunggang p-hailing juga dinasihatkan supaya mendaftar dam mencarum dengan Skim Keselamatan Sosial Pekerjaan Sendiri (SKSPS) di bawah Akta Keselamatan Sosial Pekerjaan Sendiri 2017.
“Dengan kadar caruman RM13.10 sebulan atau RM157.20 setahun, pelbagai faedah perubatan, faedah hilang upaya kekal dan faedah orang tanggungan dapat dinikmati sekiranya terbabit kemalangan,” katanya.
Katanya, ketika ini, dianggarkan lebih 100,000 orang di seluruh negara terbabit sama ada secara langsung atau tidak langsung dalam perkhidmaran p-hailing ini. – K! ONLINE


‘Lone Ranger Syamil’ diberkas
Oleh MUHD AFIQ AL-HAFIZ MAT YUSOF

9 April 2021, 2:37 pm
SUNGAI BULOH – Seorang penjenayah yang dikenali sebagai ‘Lone Ranger Syamil’ disyaki terlibat dalam 25 kes pecah rumah dan kedai ditahan di sebuah rumah di sekitar Saujana Utama di sini pada 31 Mac lalu.
Ketua Polis Daerah Sungai Buloh, Superintendan Shafa’aton Abu Bakar berkata, suspek lelaki berkenaan berusia awal 20-an dan aktif melakukan jenayah pecah rumah di sekitar Saujana Utama dan Rawang sejak tahun 2019.
“Modus operandi suspek adalah dengan menjalankan aktiviti jenayah secara berseorangan atau solo dan hasil barangan yang dicurinya akan disimpan untuk kegunaan sendiri.
“Sekiranya terdapat barangan berharga seperti rantai, cincin atau gelang, suspek akan menjual atau menggadaikannya. Suspek ini juga akan bertindak membakar ‘kawasan’ jenayah bagi menghapuskan bukti,” katanya ketika sidang akhbar di Ibu Pejabat Polis Daerah Sungai Buloh di sini hari ini.
Mengulas lanjut, serbuan telah dilakukan secara berasingan di tiga buah lokasi termasuk rumah suspek dan polis juga telah merampas dua telefon bimbit, pelbagai barang kemas, komputer riba serta sebuah alat permainan elektronik.
“Hasil semakan mendapati, suspek pernah didakwa atas kesalahan mencuri sebelum ini namun telah diikat jamin.

“Jumlah keseluruhan kerugian membabitkan jenayah suspek dianggarkan bernilai RM175,560 dan orang ramai dinasihatkan untuk lebih berhati-hati serta menghubungi polis sekiranya mereka mempunyai maklumat mengenai suspek,” ujarnya. K! ONLINE.


Nicky masih dalam negara, gambar diedarkan di sempadan
Oleh ABDUL RASHID ABDUL RAHMAN

9 April 2021, 2:32 pm
TEMERLOH – Polis percaya ahli perniagaan dalam buruan Datuk Seri Nicky Liow Soon yang dipercayai terlibat dalam jenayah terancang masih berada di dalam negara.
Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Abd. Rahim Jaafar, berkata sehingga kini pihak polis tidak menerima sebarang maklumat individu berkenaan berjaya melepasi sempadan negara.
“Pihak KDNKA terutama Pasukan Gerakan Am (PGA) sedang memperketatkan kawalan di sempadan yang mana gambar-gambar Nicky telah kita edarkan dan insya Allah kalau dia cuba melalui sempadan kita akan tangkap.
“Setakat ini kita tidak ada maklumat bahawa dia ada melepasi sempadan kita terutama jalan-jalan tikus dan sebagainya,”katanya dalam sidang akhbar pada Majlis Perasmian Ibu Pejabat polis Daerah (IPD) Temmerloh di sini hari ini.
Yang hadir sama, Ketua Polis Pahang, Datuk Seri Abd. Jalil Hassan; Timbalan Pengarah KDNKA, Datuk Azri Ahmad dan Ketua Polis Daerah Temerloh, Asisten Komisioner Mohd. Yusri Othman.
Pada majlis itu Abd. Rahim menyempurnakan perasmian IPD Temerloh yang siap pada 22 April 2013 sebelum memulakan operasi pada 1 September 2013.

Kosmo! pada 31 Mac lalu melaporkan Polis Diraja Malaysia (PDRM) melumpuhkan sindiket jenayah terancang geng yang didalangi oleh Nicky yang juga merupakan pengasas Winner Dynasty Group.
Dalam operasi bermula pada 20 hingga 28 Mac itu, polis melakukan 70 serbuan dan menahan seramai 118 individu termasuk dua adik kepada Nicky masing-masing bergelar Datuk Seri dan Datuk berusia 28 dan 30 tahun.
Menurut Abd. Rahim, usaha memburu Nicky sedang giat dilakukan melibatkan semua pasukan polis di seluruh negara.
Sementara itu, mengulas mengenai usahawan kontroversi, Nur Sajat atau nama sebenarnya Muhammad Sajjad Kamaruzzaman beliau berkata, pada masa ini tiada pengesahan yang melaporkan usahawan kontroversi berkenaan berada di luar negara dan usaha mengesan terus dilakukan.
“Kita cuma dikatakan dia ada di Thailand cara mana dia masuk pun kita tidak tahu tetapi waktu dia dikatakan keluar itu kita masih belum diminta bantuan ambil tindakan mungkin waktu itu dia ambil kesempatan,”katanya.
Dalam pada itu, beliau berkata, tiada kebenaran kepada mana-mana individu untuk merentas negeri sempena permulaan puasa Ramadan tidak lama lagi dalam usaha berterusan mengelak penularan wabak Covid-19.
Justeru itu beliau berkata, tindakan tegas akan dikenakan kepada mana-mana individu yang cuba menipu bagi mendapatkan kebenaran rentas negeri atau yang cuba merentas negeri tanpa kebenaran. – K! ONLINE


Lima terbunuh dalam keganasan pilihan raya di India
Oleh KOSMO!

10 April 2021, 9:04 pm
NEW DELHI  – Lima orang terbunuh dalam pertumpahan darah  semasa pilihan raya di negeri Bengal Barat hari ini termasuk empat daripada mereka ditembak mati pasukan separa tentera, kata beberapa pegawai.
Mereka berkata, pasukan keselamatan terpaksa melepaskan tembakan untuk mempertahankan diri.
Beribu-ribu orang terbunuh dalam keganasan politik yang berlarutan selama beberapa dekad di Bengal Barat, timur India, manakala pilihan raya negeri kali ini mencetuskan pertempuran berdarah antara parti-parti yang berseteru.
Insiden terbaharu di daerah Coochbehar, utara negeri itu  yang terletak 700 kilometer  dari Kolkata menyaksikan lebih 400 orang mengepung pasukan separa tentera yang mengawal sebuah pusat mengundi.
“Pasukan separa tentera melepaskan tembakan untuk mempertahankan diri selepas dicabar oleh lebih 400 orang,” kata seorang pegawai kanan Suruhanjaya Pilihan Raya.
“Orang ramai membentuk bulatan mengelilingi pasukan keselamatan dan cuba merampas senapang mereka. Empat orang terbunuh dalam kejadian tembakan itu,” katanya.

Bercakap dalam satu perhimpunan politik di Siliguri, Perdana Menteri, Narendra Modi berkata bahawa  Ketua Menteri Bengal Barat, Mamata Banerjee dan konconya telah melakukan provokasi sehingga  memaksa pasukan keselamatan melepaskan tembakan.
Polis berkata, di daerah lain pula seorang pegawai negeri ditembak mati dalam perbalahan antara penyokong Benarjee dan penyokong Modi dari Parti Bharatiya Janata (BJP).  – AFP


Terlalu letih, Janna Nick menangis tertekan
Oleh NUR EMIRA SAIZALI

10 April 2021, 9:29 pm
PETALING JAYA – Susulan jadual kerja yang padat sehingga akhir tahun, pengacara dan pelakon Janna Nick mendedahkan dirinya mengalami tekanan sekali gus menganggu emosinya sejak kebelakangan ini.
Perkara mengejutkan tersebut dikongsi sendiri oleh Janna atau nama sebenarnya Nurul Jannah Muner dalam satu hantaran Instagram hari ini yang memaparkan dia sedang memandu kereta dalam keadaan menangis.
“Saya jenis yang suka bekerja dan tidak boleh duduk diam sahaja. Malah, jadual saya padat hingga hujung tahun ini dan walaupun badan penat tetapi otak saya kata tidak.
“Bayangkan saya duduk seorang, tak buat apa-apa tapi lima, enam suara dalam kepala memberi idea berbeza untuk bekerja,” tulisnya dalam entri berkenaan.
Akui pelakon drama Marry Me Senorita itu, kesemua kegembiraan yang dipaparkan kepada umum hanyalah palsu semata-mata.
“Ini realiti palsu yang saya cipta untuk buat nampak gembira dan ada kehidupan sempurna. Kegembiraan ini juga hanya cuma topeng untuk menutup rasa tidak bahagia yang pernah saya lalui.

“Saya hanya manusia biasa yang mahu hidup normal. Saya tak suka bercakap dan tidak suka berjumpa orang.
“Dahulu jika tidak gembira, saya boleh cari sebab mengapa perkara itu terjadi tetapi sekarang apabila saya gembira, otak pula tak izinkan saya berehat,” ujarnya.
Dalam pada itu, teman wanita kepada pelakon Dini Schatzman itu memberitahu agar semua pihak tidak khuatir tentang situasi dirinya.
“Saya tahu bahawa ini adalah masalah diri sendiri tetapi jangan risau saya akan memperbaikinya.
“Saya tidak perlukan pendapat sesiapa dan tak perlukan orang faham saya. Selain itu, saya juga gagal memahami minda sendiri. Saya cuma perlukan rehat,” katanya lagi.
Sebelum ini, Janna juga pernah terpalit dengan kontroversi selepas dia didakwa sengaja mempersenda nama salah seorang ahli kumpulan Blackpink dalam drama arahannya, Delen. – K! ONLINE


JDT jinakkan PJ City FC 3-0
Oleh MOHAMAD FAIZAL HASHIM

10 April 2021, 11:43 pm
ISKANDAR PUTERI – Juara bertahan, Johor Darul Ta’zim (JDT) terus mampamerkan taring mereka apabila menjadi PJ City FC sebagai mangsa belasahan setelah mencatatkan kemenangan 3-0 di Stadium Sultan Ibrahim di sini malam ini.
Kemenangan tersebut menyaksikan juara Liga Super tujuh kali berturut-turut itu terus unggul di persada liga dengan mengutip 20 mata menerusi lapan perlawanan, empat mata di hadapan Kedah Darul Aman FC.
PJ City hanya boleh menyalahkan diri sendiri apabila membenarkan pasukan tuan rumah meledak tiga gol pada babak pertama yang berpunca daripada kesilapan benteng pertahanan.
Gonzalo Cabrera mencatatkan gol terpantas Liga Super musim ini apabila memahat nama dalam senarai penjaring ketika perlawanan berusia 40 saat sebaik sepak mula.
Kesilapan K. Prabakaran membuang bola dari zon bahaya dipintas Leandro Velazquez lalu menghantar kepada S. Kunanlan yang membuat hantaran silang kepada Cabrera bagi menanduk masuk melepasi penjaga gawang, Kalamullah Al-hafiz Mat Rowi untuk meletakkan JDT di hadapan.
Prabakaran sekali lagi membuat kesilapan apabila hantaran lemahnya kepada rakan pasukan dipintas Syamer Kutty Abba yang membuat hantaran kepada Bergson Da Silva sebelum mencipta jaringan menerusi rembatan lerek dari luar kotak pada minit ke-20.

Pasukan kendalian P. Maniam terus hilang punca setelah skuad Harimau Selatan yang beraksi garang membuat tekanan di bahagian depan.
Tekanan itu memaksa pasukan pelawat terus membuat kesilapan menerusi M. Youwarasan yang mẹmbuat hantaran ke belakang dipintas Cabrera sebelum melorong bola kepada Bergson untuk menjaringkan gol ketiga JDT pada minit ke-30.
Bersambung babak kedua, ketua jurulatih PJ City menukarkan formasi kepada 5-4-1 bagi memperkukuhkan benteng perlawanan dan mengelak terus dibolosi.
Setelah mendahului dengan kedudukan selesa, Benjamin Mora mengambil keputusan merehatkan pemain utama dengan membuat empat pertukaran dengan membawa masuk Hariss Harun, Afiq Fazail, Ramadhan Saifullah Usman dan Nazmi Faiz Mansor.
Sementara itu, PJ City yang menggunakan kesemua peluang pertukaran pada babak kedua tetap tidak berjaya untuk sekurang-kurangnya menjaringkan satu gol dan keputusan kekal ke wisel penamat.-K! ONLINE


Gambar kesesakan di Jambatan Pulau Pinang tular
Oleh MOHD SYALMIZI HAMID

10 April 2021, 10:14 pm
GEORGE TOWN – Jambatan Pulau Pinang di kedua-dua arah dekat sini mengalami kesesakan teruk apabila sebuah kenderaan dilaporkan terbalik selepas terlibat kemalangan petang tadi.
Difahamkan kejadian kira-kira pukul 6.15 petang itu berlaku di tengah-tengah jambatan sehingga menyebabkan laluan menuju ke Seberang Perai terhalang.
Menurut pengguna media sosial yang melalui jambatan itu, kejadian membabitkan sebuah kenderaan pelbagai guna (MPV) jenis Perodua Alza dipandu seorang wanita yang dipercayai hilang kawalan dan terbalik.
Difahamkan pihak bomba membantu menyelamatkan mangsa dan mengangkat MPV terbabit bagi melancarkan semula trafik.
Sementara itu, sekeping gambar yang didakwa kejadian berkenaan yang dirakam pengguna jalan raya tular di media sosial sejak petang tadi.
Bagaimanapun setakat ini pihak berkuasa belum mengeluarkan sebarang kenyataan berhubung kejadian tersebut. – K! ONLINE


Pegawai kerajaan sengaja hilangkan dokumen tender – Kartel Projek
10 April 2021, 8:58 pm
PETALING JAYA – Kartel Projek wujud angkara sikap pegawai kerajaan yang tidak berintegriti dan amanah dalam menguruskan perolehan tender terbuka kerajaan.
Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki berkata, sistem tadbir urus kerajaan sedia ada sebenarnya sudah cukup baik namun, ia telah dirosakkan oleh golongan yang tidak bertanggungjawab itu.
Menurutnya, terdapat dalam kalangan pegawai kerajaan yang terlibat dalam Jawatankuasa Penilaian didapati telah membantu dalam menyediakan dokumen tender.
“Tindakan itu dilakukan supaya tidak berlaku satu kesalahan dan sebagainya. Bahkan ada juga yang menghilangkan dokumen-dokumen syarikat lain.
“Selain itu, ada juga pegawai kerajaan yang tahu dokumen itu tidak benar tetapi bila masuk tender, dokumen itu sengaja dihilangkan supaya orang tidak nampak bahawa dokumen itu tidak betul dan palsu,” ujarnya.
Beliau mendedahkan perkara itu ketika ditemu bual menerusi program Soal Rakyat bertajuk ‘Kartel Projek Merugikan Rakyat’ di TV3 hari ini.

Pada masa sama, beliau meluahkan rasa terkilan dengan sikap golongan berkenaan yang hanya menguntungkan pihak tertentu sedangkan ia jelas merugikan rakyat negara ini dan juga kerajaan.
“Sikap memonopoli projek menyebabkan kerajaan perlu menanggung kos bahan akibat terpaksa membaiki kerosakan selepas projek yang gagal mematuhi spesifikasi yang ditetapkan,” ujarnya.
Dalam pada itu, jelasnya, kewujudan kartel juga telah menjejaskan peluang-peluang kepada kontraktor yang benar-benar layak untuk mengendalikan sesuatu projek itu.
“Bayangkan bagaimana kontraktor-kontraktor yang layak mereka sanggup beli dokumen dan bayar beratus ribu termasuk bayar konsultan dan sebagainya, akhirnya mereka didapati tidak layak untuk mendapatkan projek berkenaan.
“Maka, wujudnya perbuatan monopoli projek ini juga satu kategori kerugian kepada kontraktor yang berwibawa kerana mereka yang sepatutnya layak telah diketepikan,” ujarnya.
Terdahulu, SPRM berjaya melumpuhkan satu sindiket kartel projek dengan penahanan tujuh orang termasuk seorang ketua sindiket berusia 47 tahun baru-baru ini.
Sumber berkata, sindiket kartel projek itu telah memonopoli 345 tender daripada beberapa kementerian dan agensi kerajaan di seluruh negara membabitkan nilai projek RM3.8 bilion. – K! ONLINE


Selangor FC, KL City unggul di laman sendiri
Oleh MUHAMAD ARDIE PUTRA SUHAIMI

10 April 2021, 11:39 pm
PETALING JAYA – Pasukan Selangor FC tidak mempunyai masalah untuk melakar kemenangan ke atas seteru tradisi, Perak FC dengan kemenangan 3-0 pada aksi Liga Super sebentar tadi.
Pada aksi di Stadium MB Petaling Jaya itu, skuad Gergasi Merah yang dikendalikan oleh Karsten Neitzel tidak menunggu lama untuk memecah kebuntuan hasil jaringan Ifedayo Olusegun seawal minit ke-7.
Nasib The Bos Gaurus bertambah malang apabila Olusegun menggandakan kelebihan buat pasukan tuan rumah selepas menyempurnakan sepakan penalti pada minit ke-31.
Bersambung separuh masa kedua, penyerang import dari Bahrain itu meledak hatrik selepas bijak menyudahkan peluang terhidang pada minit ke-71 sekali gus mengesahkan tiga mata berharga buat pasukan.
Pasukan kendalian Chong Yee Fatt itu bagaimanapun meraih gol saguhati menerusi rembatan pemain gantian, Mohd. Farid Khazali pada masa kecederaan.
Sementara itu di Stadium Kuala Lumpur, Cheras, saingan melibatkan Kuala Lumpur City FC (KL City) menentang Sri Pahang FC berkesudahan 2-1 dengan kemenangan turut berpihak kepada pasukan tuan rumah.

Pada aksi tersebut, skuad kendalian Bojan Hodak dapat meraih gol hasil jaringan tunggal kapten pasukan, Paulo Josue seawal minit ke-18.
Bersambung pada babak kedua, Daniel Ting menggandakan kelebihan dengan jaringan pada minit ke-70.
Kebangkitan yang cuba dipamerkan oleh pasukan pelawat dengan meledak gol menerusi pemain import, Herold Goulon pada masa kecederaan bagaimanapun sudah terlewat untuk skuad Tok Gajah membawa pulang sebarang mata. – K! ONLINE


Tiga lelaki cabut lari tinggalkan syabu RM2.19 juta
Oleh YATIMIN ABDULLAH

10 April 2021, 9:16 pm
PASIR MAS – Tiga lelaki bertindak melarikan diri dengan meninggalkan dadah jenis syabu seberat 61 kilogram bernilai RM2.19 juta selepas terkejut diserbu anggota Angkatan Tentera Malaysia (ATM) di sebuah pangkalan haram dekat Pos Sega, Rantau Panjang semalam.
Dalam serbuan pada pukul 8.45 malam itu, pihak ATM turut merampas sebuah kenderaan pelbagai guna (MPV) jenis Toyota Vellfire yang dianggarkan bernilai RM150,000.
Panglima Briged Kelapan Infantri, Brigedier Jeneral Abu Hasan Assha’ari Kamis berkata, rampasan itu dilakukan oleh sepasukan anggota ATM dari Kumpulan Serang dan Tangkap (Serkap) yang melaksanakan rondaan di sempadan negara berhampiran Sungai Golok.
Menurutnya, semasa melakukan tugasan, anggota Serkap ATM telah melihat tiga lelaki bersama sebuah MPV berhampiran pangkalan haram itu.
“Anggota ATM melihat satu guni dimasukkan ke dalam MPV ketika menghampiri lokasi berkenaan.
“Menyedari kehadiran anggota ATM, ketiga-tiga suspek bertindak melarikan diri ke arah negara jiran menggunakan bot,” katanya pada sidang akhbar di Ibu Pejabat Polis Daerah (IPD) Pasir Mas di sini hari ini.

Abu Hasan Assha’ari memberitahu, pemeriksaan lanjut di dalam kenderaan itu membawa kepada penemuan guni yang mengandungi bungkusan teh mengandungi dadah jenis syabu.
Katanya, setiap pek bungkusan teh bertulisan mengandungi dadah jenis syabu seberat satu kilogram.
“Siasatan awal mendapati, kesemua dadah terbabit dipercayai diseludup masuk dari negara jiran menggunakan pangkalan haram itu.
“Semua barangan rampasan itu diserahkan kepada polis untuk tindakan lanjut,” ujarnya. -K! ONLINE


Institusi kewangan di Kubang Kerian cetus kluster baharu
Oleh MUHAMMAD AYMAN GHAFFA

10 April 2021, 10:28 pm
KOTA BHARU – Kluster jangkitan Covid-19 terbaharu di Kelantan hari ini iaitu Kluster Bandar Baru Kubang Kerian dikesan tercetus di sebuah institusi kewangan di Kubang Kerian di sini.
Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin berkata, sebanyak 34 kes positif Covid-19 dalam kluster itu melibatkan daerah Kota Bharu, Bachok dan Tumpat.
Katanya, kes index Kluster Bandar Baru Kubang Kerian dikesan melalui saringan kes bergejala dan disahkan positif pada 7 April lalu.
“Kluster ini merupakan kluster di tempat kerja iaitu di sebuah institusi kewangan yang terletak di Bandar Baru Kubang Kerian.
“Kes-kes yang dilaporkan dalam kluster ini merupakan 10 orang pekerja institusi kewangan itu dan telah menjangkiti ahli keluarga terdekat,” katanya dalam satu kenyataan hari ini.
Tambahnya, aktiviti pengesanan kes dalam kluster itu sedang giat dilakukan.

Berdasarkan rekod, Kelantan mencatatkan 171 kes positif Covid-19 hari ini sekali gus menjadikan jumlah kumulatif kes sebanyak 7,021 dan satu kluster baharu iaitu Kluster Bandar Baru Kubang Kerian direkodkan. -K! ONLINE


Enam terkorban, satu cedera parah susulan gempa bumi Pulau Jawa
Oleh KOSMO!

10 April 2021, 9:23 pm
JAKARTA – Sekurang-kurangnya enam orang meninggal dunia dan seorang parah dalam bencana  gempa bumi kuat berukuran 6.0 pada skala Richter yang berlaku di luar pantai Pulau Jawa, Indonesia petang tadi.
“BNPB merekodkan enam kematian dan seorang mangsa cedera parah,” ujar jurucakap Badan Nasional Pengurusan Bencana (BNPB), Raditya Jati.
Susulan kejadian itu, penduduk di beberapa buah kampung di Jawa Timur turut diarahkan berpindah.
Gempa bumi tersebut berlaku pada kedalaman 82 kilometer dan sekitar 45 kilometer ke barat daya bandar Malang di Jawa Timur.
Menurut penduduk, gempa yang agak kuat itu berlaku untuk tempoh yang agak lama.
“Semua benda bergoyang,” kata penduduk Malang, Ida Magfiroh kepada agensi berita AFP.

Menurut laporan CNN Indonesia, sehingga kini, BNPB masih meneruskan usaha mengumpul maklumat bagi mengenal pasti jika terdapat lebih banyak mangsa yang cedera atau terkorban. – AFP


Gorila pukul dada tanda cuba bersabar
Oleh KOSMO!

10 April 2021, 9:03 pm
BERLIN – Saintis-saintis Jerman percaya perbuatan gorila menumbuk dada sendiri adalah cara untuk menyatakan bahawa ia tidak mahukan pergaduhan sambil mempamerkan kekuatan kepada pihak lawan, lapor akhbar New York Times kelmarin.
“Aksi yang kerap dilakukan mamalia itu sebenarnya adalah amaran awal kepada pihak lawan berhubung kekuatan sebenarnya. Ia seperti menyatakan ‘jangan cari pasal dengan saya’,” demikian menurut majalah National Geographic.
“Kami mendapati perkara ini benar. Isyarat diberikan gorila jantan dengan memukul dada sendiri adalah untuk menunjukkan kekuatan dan saiz sebenarnya,” ujar penyelidik Institut Evolusi dan Antropologi Max Planck, Edward Wright kepada akhbar The Guardian.
Sebelum ini, banyak pihak membuat spekulasi bahawa gorila berkomunikasi dengan cara menumbuk dada, namun tiada data untuk menyokong kenyataan tersebut.
Bagi membuktikan teori itu, Wright dan pasukannya meluangkan masa selama 3,000 jam untuk mengkaji spesies gorila liar di Taman Gunung Berapi Nasional Rwanda.
Mereka menggunakan peralatan audio untuk merakam frekuensi tumbukan di dada, bilangan dan tempoh masa bagi setiap haiwan antara November 2015 hingga Julai 2016.

Hasil kajian itu mendapati gorila bersaiz lebih besar menghasilkan frekuensi atau kekerapan lebih perlahan berbanding gorila kecil.
Kata Wright, tindakan menumbuk dada itu adalah sebagai ‘isyarat kemampuan kompetitif yang jujur’.
Ini kerana, gorila besar tidak perlu menumbuk dadanya dengan lebih kuat disebabkan kemampuan dan saiznya yang besar berbanding gorila bersaiz kecil yang perlu menampakkan dirinya kuat.
Ia juga bererti saiz badan yang lebih besar memberikan status sosial yang lebih tinggi sekaligus memberi kelebihan kepada gorila itu untuk mengelak daripada bertindak ganas.
Selain itu, kajian tersebut turut mendapati bahawa tindakan menepuk dada turut memberi isyarat untuk menarik perhatian gorila betina. – Agensi


Haliza Misbun selamat bergelar isteri kepada lelaki British
10 April 2021, 6:53 pm
PETALING JAYA – Dengan sekali lafaz, aktres Haliza Misbun selamat bergelar isteri kepada duda anak satu, Matthew John Rodgers dalam sebuah majlis akad nikah yang berlangsung di Masjid Ar-Rahah, Kerinchi pukul 5.25 petang tadi.
Pernikahan Haliza dengan perunding teknologi maklumat di sebuah syarikat antarabangsa itu sekali gus melenyapkan teka-teki mengenai status sebenarnya selama ini.
Majlis membabitkan pasangan sebaya berusia 48 tahun itu berlangsung dalam suasana yang mengikut prosedur operasi standard (SOP) dengan hanya seramai 50 orang tetamu sahaja dijemput.
Pada majlis ringkas dan intim tersebut, Haliza yang popular menerusi drama Cinderella menerima mas kahwin RM80 selain hantaran berupa sebuah rumah sebagai simbolik membina keluarga baharu.
Haliza turut menyerahkan lima dulang hantaran berbalas tiga daripada pihak pengantin lelaki.
Pasangan itu dinikahkan Penolong Pendaftar Nikah Cerai Masjid Ar-Rahah, Kampung Kerinchi, Ustaz Mohd. Lazim Khairudin dan berwalikan adik lelakinya, Othman Misbun.

“Ini perkahwinan pertama saya. Alhamdulilah. Selama ini saya tahu ada yang sangsi dan berteka-teki dengan status diri saya. Termasuk ada yang menyangka saya sudah berkahwin.
“Tetapi hari ini saya bersyukur segala yang dinantikan sudah hampir sempurna. Kehadirannya melengkapi kehidupan ini. Insya-Allah,” katanya.
Menurut Haliza, hubungannya dengan suaminya yang merupakan lelaki warga British sudah terjalin sejak hampir empat tahun lalu.
“Dia sudah menetap di Malaysia sejak sembilan tahun lalu. Kami kenal menerusi kawan. Pertemuan di sebuah restoran di Damansara Heights ketika keluar bersama kawan yang lain memutik rasa jatuh cinta.
“Malah selepas setahun akrab, dialah lelaki pertama yang saya berani bawa berjumpa keluarga. Saya rasa yakin dengan kesungguhannya dan kami mula terbuka dalam pelbagai aspek.
“Pengalaman hidup masing-masing mematangkan diri barangkali menjadi faktor keserasian antara kami mudah diperolehi,” katanya yang mengenakan busana rekaan teman baik sendiri, Sutex atau nama sebenarnya, Mansor Harun.
Malah adiknya, Rozana Misbun turut menjadi pengapit. Sejurus majlis akad nikah, mempelai turut diraikan di sebuah dewan di lokasi sama.
Haliza turut memberitahu, suaminya turut melakukan siaran langsung dalam Facebook untuk berkongsi detik bahagia itu bersama keluarga rapat di England. – K! ONLINE


PKPD di 9 rumah panjang dan sebuah politeknik di Sarawak
Oleh EDDY AQMAL MOHAMED HAMIDI

10 April 2021, 7:26 pm
PETALING JAYA – Kerajaan hari ini bersetuju untuk melaksanakan Perintah Kawalan Pergerakan
Diperketatkan (PKPD) di sembilan buah rumah panjang di Sungai Duan, Bahagian Mukah, Sarawak susulan penularan Covid-19 di kawasan tersebut.
Menteri Kanan (Pertahanan), Datuk Seri Ismail Sabri Yaakob berkata, sehingga 9 April lalu, secara kumulatif sebanyak 120 kes positif Covid-19 telah direkodkan di lokaliti itu dengan kadar kebolehjangkitan yang tinggi.
“PKPD tersebut melibatkan Rumah Panjang Subing anak Jabo/Stevenson anak Ebek, Rumah Panjang Dingun anak Tidih, Rumah Panjang Nyaun anak Ganai, Rumah Panjang anak Tangkun dan Rumah Panjang Budin anak Majang/Migi anak Kadong.
“Turut dikenakan PKPD adalah Rumah Panjang Kinseng anak Jelian, Rumah Panjang Muda anak Lunjang, Rumah Panjang Ambo anak Ayom dan Rumah Jiram anak Tang bagi memastikan pergerakan penduduk di lokaliti ini dapat dikawal sekaligus mengelakkan penularan Covid-19 ke komuniti luar,” katanya menerusi satu kenyataan di sini hari ini.
Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat Kementerian Kesihatan (KKM), kerajaan bersetuju melaksanakan PKPD di lokaliti tersebut bermula esok hingga 24 April depan.
Dalam pada itu, Ismail Sabri turut mengumumkan tentang pelaksanaan PKPD di Politeknik Mukah, Sarawak setelah kadar kebolehjangkitan di lokaliti tersebut didapati tinggi berikutan kesemua pelajar dan kakitangan bergerak bebas di dalam kampus.

“Sehingga kini, KKM telah melakukan 72 ujian saringan dan daripada jumlah itu, secara kumulatifnya sebanyak 13 kes positif Covid-19 telah direkodkan.
“Kerajaan telah bersetuju untuk menguatkuasakan PKPD di Politeknik Mukah, Bahagian Mukah,
Sarawak bermula esok hingga 24 April bagi memudahkan KKM mengawal pergerakan serta memastikan saringan dan pengesanan dijalankan ke atas semua 1,396 pelajar juga kakitangan,” ujar beliau.
Tambah Ismail Sabri, kerajaan akan turut menguatkuasakan PKPD di Kampung Menuang Baru, Limbang, Sarawak bermula esok hingga 24 April susulan 10 kes positif Covid-19 dilaporkan setelah melaksanakan 165 ujian saringan.
“Pelaksanaan PKPD akan memudahkan tindakan kawalan serta pencegahan Covid-19 dengan cepat dan berkesan sekali gus menghalang penularan kes di lokaliti ini,” katanya. -K! ONLINE


PKPD Pusat Jagaan Rohaniah ditamatkan
Oleh EDDY AQMAL MOHAMED HAMIDI

10 April 2021, 6:36 pm
PETALING JAYA – Kerajaan hari ini bersetuju untuk menamatkan Perintah Kawalan Pergerakan Diperketatkan (PKPD) di Pusat Jagaan Rohaniah, Sekolah Integrasi Ikhwan, Kampung Gong Kulim, Mukim Semerak, Pasir Puteh, Kelantan seperti yang telah dijadualkan esok.
Menteri Kanan (Pertahanan), Datuk Seri Ismail Sabri Yaakob berkata, sehingga kini, Kementerian Kesihatan (KKM) telah melakukan 123 ujian saringan dan daripada jumlah itu secara kumulatifnya sebanyak 29 kes positif Covid-19 telah direkodkan.
“KKM juga mengesahkan berlaku penurunan dengan kes terakhir direkodkan adalah pada 6 April lalu iaitu sebanyak dua kes.
“Pada masa sama, KKM juga memaklumkan bahawa kesemua kes positif telah menerima rawatan manakala kontak rapat pula telah diasingkan dan dipantau,” katanya menerusi satu kenyataan di sini hari ini.
Tambah beliau, setelah penilaian risiko dibuat bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju untuk menamatkan PKPD di Pusat Jagaan Rohaniah, Sekolah Integrasi Ikhwan, Kampung Gong Kulim, Mukim Semerak, Pasir Puteh, Kelantan pada 11 April 2021 seperti yang dijadualkan sebelum ini. -K! ONLINE


Bot nelayan terbakar ketika berlabuh
Oleh KOSMO!

10 April 2021, 5:47 pm
Oleh KHAIRULMIZAN YAHYA
KUANTAN – Sekumpulan nelayan cemas apabila bot mereka yang berlabuh di jeti nelayan Batu 31/2, Jalan Kampung Belukar di sini terbakar dalam kejadian awal pagi tadi.
Pegawai Perhubungan Awam Jabatan Bomba dan Penyelamat Malaysia (JBPM) Pahang, Anuar Hassan berkata, Pusat Gerakan Operasi menerima panggilan berhubung kejadian kebakaran bot berkenaan kira-kira pukul 1.34 pagi.
“Susulan itu 16 anggota termasuk seorang pegawai dari Balai Bomba dan Penyelamat Kuantan bersama sebuah jentera bergegas ke lokasi kejadian untuk melakukan operasi pemadaman.
“Ketika tiba di lokasi bot kelas C2 yang dikatakan berisi 10,000 liter diesel itu sudah terbakar hampir 80 peratus dan api terus marak dengan cepat,”katanya di sini, hari ini.
Menurut Anuar, operasi pemadaman menggunakan semburan buih kerana melibatkan minyak diesel manakala punca kejadian dan kos kerugian masih dalam siasatan.

Ujarnya, selain memusnahkan bot, kebakaran turut merosakkan kelengkapan menangkap ikan seperti pukat tunda tetapi tiada sebarang kemalangan jiwa dilaporkan. -K! ONLINE


Dua penjenayah berjaya dicekup selepas kereta terbabas
10 April 2021, 6:43 pm
PETALING JAYA – Aksi kejar mengejar antara polis dan penjenayah berakhir dengan kemalangan apabila kereta dinaiki penjenayah terbabas di Prima Saujana, Kajang di sini, awal pagi tadi.
Ekoran kejadian itu, dua penjenayah yang berusia 25 dan 35 tahun yang berada dalam kereta berkenaan berjaya diberkas.
Timbalan Ketua Polis Daerah Kajang, Superintendan Mohd. Sabri Abdullah berkata, pihaknya menerima laporan daripada anggota polis Unit Kereta Peronda (MPV) memaklumkan sedang mengejar suspek kira-kira pukul 4.30 pagi.
“MPV mengejar kereta suspek bermula dari Dataran C180, Balakong hingga ke Bandar Mahkota Cheras sebelum mereka meminta bantuan MPV lain.
“Kereta berkenaan mula dikejar dari kawasan Kajang Perdana sehingga ke Prima Saujana dengan bantuan lima MPV,” ujarnya dalam kenyataan hari ini.
Jelasnya, dua suspek itu berjaya ditahan selepas kenderaan mereka terbabas di kawasan terbabit.

“Justeru itu, polis merampas kereta berkenaan dan beberapa peralatan lain yang disyaki digunakan untuk jenayah pecah rumah.
“Semakan mendapati suspek pertama mempunyai empat rekod berkaitan dadah serta sembilan rekod jenayah, manakala suspek kedua mempunyai enam rekod berkaitan dadah dan enam rekod jenayah,” ujarnya.
Katanya lagi, kedua-dua suspek direman selama tiga hari bermula hari ini untuk siasatan lanjut mengikut Seksyen 186 Kanun Keseksaan.
Orang ramai yang mempunyai maklumat lanjut berkenaan kejadian diminta menghubungi pegawai penyiasat kes, Inspektor Sallena Mhd. Sallehudin di talian 017-6424007 atau mana-mana balai polis berhampiran. – K! ONLINE


KKM diminta umum keputusan rentas negeri lebih awal
Oleh MASTURAH SURADI

10 April 2021, 6:08 pm
KOTA TINGGI – Kementerian Kesihatan Malaysia (KKM) diminta membuat pengumuman lebih awal berhubung keputusan merentas negeri sempena perayaan Aidilfitri.
Menteri Kanan (Keselamatan), Datuk Seri Ismail Sabri Yaakob berkata, pengumuman itu bagi memudahkan orang ramai membuat persediaan awal dan tidak meganggu perancangan perjalanan bagi mereka yang hendak pulang ke kampung.
“Keputusan untuk benarkan atau tidak benar rentas negari adalah atas nasihat KKM. Bila mereka buat penilaian risiko, kalau buka (dibenarkan) apa risiko dan kesan.
“Jadi kita tunggu dari KKM boleh atau tidak. Saya tahu ia isu paling utama terutamanya bila tiba bulan puasa (ramai) hendak balik kampung, balik raya tetapi saya katakan ia bukan kuasa kita.
“Kuasa KKM mereka buat penilaian risiko kalau kita lihat dulu bila rentas negeri dibuka terdapat 31 kluster balik kampung sebab itu KKM berhati-hati kali ini,”katanya.
Beliau berkata demikian pada sidang akhbar sempena Lawatan Kerja Menteri Pertahanan Ke Pusat Latihan Tempur Tentera Darat (Pulada) Ulu Tiram, di sini hari ini.

Hadir sama, Ketua Setiausaha Kementerian Pertahanan, Datuk Sri Muez Abd Aziz, Panglima Tentera Darat, Jeneral Tan Sri Datuk Zamrose Mohd Zain, Panglima Latihan Tentera Darat, Mejar Jeneral Datuk Nazari Abd Hadi.
Mengulas lanjut, Ismail Sabri yang juga Menteri Pertahanan berkata, pengumuman itu akan dilakukan dalam masa terdekat iaitu pada Ramadan ini.
“Kita akan umum cepat dan dalam waktu terdekat kita pun tak mahu mengganggu orang balik kampung hendak beli tiket pesawat atau bas.
“Kita akan minta KKM supaya buat pengumuman lebih awal. Yes or no pun biar lebih awal. Jadi rakyat boleh bersedia,”katanya lagi.-K! ONLINE


Nenek Syatila Melvin meninggal dunia
Oleh SAIRUL ZAMRI MISRANI

10 April 2021, 6:08 pm
PETALING JAYA – Nenek kepada pelakon Syatila Melvin, Che Puteh Zakaria meninggal dunia tepat pukul 3.45 petang tadi.
Berita itu dikongsikan Syatila atau nama sebenarnya Siti Nur Syatilla Amirol Melvin, 30, dalam Instagram miliknya sebentar tadi.
“Selesai dah tanggungjawab Che Puteh Zakaria di dunia ini. Berakhir dengan kalimah Lailahailallah di mulut, indahnya kematian tok Ya Allah.
“Mohon sedekahkan Al-Fatihah untuk tok Tilla. Dari kecik sampai besar memang hidup dengan tok sahaja. Kami dalam perjalanan balik peluk cium tok ni,” tulisnya.
Pada masa sama, adik Syatila yang juga pelakon Syifa Melvin turut memuat naik InstaStory mengenai pemergian neneknya itu.
“Kami dah tak da tok. Tok da pergi buat selamanya. Ya Allah. Sedekahkan Al-Fatihah buat beliau,” tulisnya.

Usaha Kosmo! Online untuk mendapatkan perincian daripada Syatila dan Syifa masih belum berhasil setakat ini. – K! ONLINE


Pemilik premis pusat hiburan degil dikompaun RM25,000
Oleh EDDY AQMAL MOHAMED HAMIDI

10 April 2021, 5:42 pm
KUALA LUMPUR – Tindakan degil seorang pemilik premis pusat hiburan menjalankan operasi secara tersorok akhirnya mengundang padah apabila dia dikenakan kompaun sebanyak RM25,000 dalam satu serbuan oleh pihak polis di Jalan Yap Kwan Seng, di sini malam tadi.
Ketua Polis Daerah Dang Wangi, Asisten Komisioner Mohamad Zainal Abdullah berkata, serbuan kira-kira pukul 8.30 malam itu dilakukan sepasukan polis dari Jabatan Siasatan Jenayah Ibu Pejabat Polis Daerah Dang Wangi susulan maklumat dan risikan yang dilakukan.
“Dalam serbuan tersebut seramai 25 orang pengunjung, seorang pemilik premis, empat pekerja warga Bangladesh dan lapan wanita warga Thailand yang berperanan sebagai gadis pelayan pelanggan (GRO) berusia 20 hingga 50 tahun telah ditahan
“Semakan yang dilakukan mendapati premis berkenaan memiliki lesen perniagaan sah yang dikeluarkan oleh pihak Dewan Bandaraya Kuala Lumpur (DBKL),” katanya menerusi satu kenyataan di sini hari ini.
Menurut Mohamad Zainal, pusat hiburan tersebut terletak di lokasi tersorok serta sentiasa dikawal ketat oleh pengawal keselamatan malah turut dilengkapi dengan televisyen litar tertutup (CCTV) dan hanya membenarkan pelanggan tetap sahaja untuk masuk berhibur.
“Pihak polis telah mengambil tindakan tegas terhadap pemilik dan pengunjung premis pusat hiburan tersebut di bawah peruntukan undang-undang seperti pengeluaran kompaun di bawah Peraturan 11, Peraturan-peraturan Pencegahan dan Pengawalan Penyakit Berjangkit (No.4) 2021.

“Kompaun sebanyak RM25,000 telah dikenakan kepada pemilik premis pusat hiburan tersebut manakala seramai 25 pengunjung pula dikenakan kompaun sebanyak RM5,000,” ujarnya.
Jelas Mohamad Zainal, empat pekerja premis warga Bangladesh dan seorang GRO warga Thailand ditahan di bawah Sekyen 6 (1)(c) Akta Imigresen 1959/63 kerana disyaki tidak memiliki dokumen perjalanan yang sah.
“Tujuh wanita warga Thailand yang berperanan sebagai GRO pula ditahan di bawah Seksyen 56
(1) Akta Imigresen 1959/63 kerana disyaki memiliki permit serta dokumen perjalanan yang palsu.
“Pihak polis memberi amaran kepada orang ramai, warganegara asing dan pusat hiburan agar terus mematuhi Perintah Kawalan Pergerakan Bersyarat (PKPB) dan kegagalan berbuat demikian boleh dikenakan tindakan di bawah peruntukan undang-undang,” tegas beliau.- K! ONLINE


PKP dan PKPD di tiga lokaliti di Sabah
Oleh EDDY AQMAL MOHAMED HAMIDI

10 April 2021, 6:45 pm
PETALING JAYA – Kerajaan hari ini bersetuju untuk mengenakan Perintah Kawalan Pergerakan (PKP) dan Perintah Kawalan Pergerakan Diperketatkan (PKPD) di beberapa lokaliti yang mencatatkan peningkatan kes positif harian Covid-19 di Sabah.
Antara kawasan yang dikenakan PKP adalah di daerah Lahad Datu, PKPD di Kampung Muhibbah Raya di Tawau dan Kampung Bukit Belacon, Mukim Segama, Lahad Datu.
Menteri Kanan (Pertahanan), Datuk Seri Ismail Sabri Yaakob berkata, Kementerian Kesihatan (KKM) hari ini mengesahkan bahawa sebanyak 103 kes positif telah direkodkan dalam tempoh 14 hari di daerah Lahad Datu selain terdapat 49 sampel ujian saringan masih menunggu keputusan.
“KKM turut memaklumkan tentang berlakunya peningkatan mendadak kes positif harian Covid-19 dengan kadar kebolehjangkitan yang tinggi dan setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju melaksanakan PKP di daerah Lahad Datu, Sabah berkuat kuasa esok sehingga 24 April depan.
“Pelaksanaan PKP ini adalah untuk memastikan bahawa kadar infeksi berada dalam keadaan terkawal serta tidak menular ke kawasan lain,” katanya menerusi satu kenyataan di sini hari ini.
Dalam pada itu, Ismail Sabri turut memaklumkan tentang pelaksanaan PKPD di Kampung Muhibbah Raya di Tawau, Sabah susulan terdapatnya penularan kes selain kadar kebolehjangkitan yang tinggi.

“Sebanyak 113 ujian saringan telah dilakukan dan daripada jumlah itu, secara kumulatifnya sebanyak 30 kes positif Covid-19 dilaporkan di Kampung Muhibbah Raya dan setelah membuat penilaian risiko, kerajaan bersetuju melaksanakan PKPD di lokaliti tersebut berkuatkuasa esok hingga 24 April depan.
“Turut dikenakan PKPD bermula esok hingga 24 April adalah Kampung Bukit Belacon, Mukim Segama, Lahad Datu selepas KKM mengesahkan terdapat peningkatan ketara kes dalam tempoh seminggu dengan kadar kebolehjangkitan yang tinggi,” jelas beliau.
Tambahnya, sebanyak 543 ujian saringan telah dilakukan dan secara kumulatifnya sebanyak 26 kes positif Covid-19 telah dilaporkan. -K! ONLINE


Ramai kecewa YB Rara menikah
Oleh EDDY AQMAL MOHAMED HAMIDI dan LUQMAN RIDHWAN MOHAMED NOR

10 April 2021, 8:00 pm
PETALING JAYA – Pernikahan Ahli Dewan Undangan Negeri (ADUN) Ketari, Young Syefura Othman, 32, dengan pasangannya, Muhammad Edrin Nordin semalam ternyata mematahkan hati peminat-peminat lelakinya.
Rata-rata pengguna Facebook mengakui berasa kecewa dengan pernikahan Young Syefura atau nama popularnya Rara di ruang komen gambar majlis ADUN tersebut yang dimuatnaiknya tadi.
Menurut pengguna bernama Nazri Kocheng: “Satu persatu bungaku gugur. Tahniah YB. Selamat tinggal Ketariku.”
Sementara itu Yus Rie Loneranger pula berkata, dia membatalkan hasratnya untuk menukar alamat mengundi di Bentong.
YB Rara sah bergelar isteri kepada jejaka pilihan hatinya dalam satu majlis ringkas di Kuala Lumpur.
“Cancel (batal) la, biar la di Temerloh janji hati tak tersakiti,” katanya.
Terdahulu, Young Syefura atau lebih dikenali sebagai YB Rara sah bergelar isteri kepada jejaka pilihan hati, Muhammad Edrin Nordin.

“Alhamdulillah, semuanya sempurna. Terima kasih kepada yang mendoakan kami berdua,” katanya ringkas.
Difahamkan, majlis pernikahan tersebut dilakukan secara serdehana di Wisma Selangor Dredging, Kuala Lumpur pagi tadi dengan kehadiran bersesuaian dengan pematuhan prosedur operasi standard (SOP).
Perkahwinan ini merupakan untuk kali yang kedua bagi Rara setelah bercerai dengan bekas suaminya pada 7 Mac 2019. -K! ONLINE


Hanya empat lokasi bazar Ramadan di Putrajaya
Oleh SUBKHI SUDARJI

10 April 2021, 4:21 pm
PUTRAJAYA – Perbadanan Putrajaya (PPj) memutuskan hanya empat lokasi bazar Ramadan sekitar pusat pentadbiran kerajaan persekutuan yang dibenarkan beroperasi sempena Ramadan yang bermula Selasa ini.
Lokasi berkenaan adalah di Bazar Ramadan Putrajaya, Presint 3; Mini Bazar Ramadan, Laman Perdana, Presint 1; Mini Bazar Ramadan, Laman Duta, Presint 15 dan Food Truck Ramadan, Laman Hijau, Kompleks PPj.
Presiden PPj, Datuk Muhammad Azmi Mohd. Zain berkata, dalam usaha membendung penularan wabak Covid-19, PPj mengambil langkah kawalan dengan mengawal bilangan lokasi yang dibenarkan bagi penganjuran bazar Ramadan/Aidilfitri di Putrajaya.
“Hanya empat lokasi bazar di Putrajaya dibenarkan beroperasi dan akan diselia serta dipantau sepenuhnya dengan pematuhan prosedur operasi standard (SOP) Majlis Keselamatan Negara yang ketat.
“Kunjungan warga tua dan kanak-kanak adalah tidak digalakkan,” katanya dalam kenyataan di sini hari ini.
Muhammad Azmi berkata, lokasi-lokasi lain tidak dibenarkan untuk mengadakan bazar atau gerai Ramadan sepanjang tempoh pencegahan dan pengawalan penularan Covid-19 pada masa kini.

Menurutnya lagi, bagaimanapun, peniaga-peniaga sedia ada iaitu di premis milik PPj dibenarkan untuk menambah juadah berbuka seperti kuih-muih dan lauk-pauk berbungkus dengan jumlah jualan makanan yang berpatutan.
“Tambahan gerai atau khemah tidak dibenarkan. Kesemua peniaga juga perlu menyediakan QR MySejahtera di premis masing-masing, cecair pembasmi kuman dan sentiasa memakai pelitup muka,” katanya. – K! ONLINE


Laung azan tengok bumbung diterbangkan ribut
Oleh NUR SHARIEZA ISMAIL

10 April 2021, 4:06 pm
SEPANG – Seorang warga emas, Rukiah Teguh, 66, berdepan detik cemas selepas bumbung rumahnya di Kampung Giching di sini ranap diterbangkan angin dalam kejadian ribut pada hari Rabu lalu.
Menceritakan kembali kejadian itu, Rukiah berkata, dia sempat melaungkan azan kerana terlalu panik dan berada dalam ketakutan selepas melihat atap rumahnya terangkat diterbangkan angin kencang.
Rukiah berkata, ketika kejadian yang berlaku kira-kira pukul 4 petang, dia bersama cucunya yang berusia tiga tahun ada di rumah itu manakala anak perempuannya, Azlimah Kawit, 39, keluar atas urusan kerja.
“Saya dan cucu lelaki ketika itu sedang berehat dan menonton televisyen dan apabila dengar angin ribut ditambah dengan petir sabung menyabung, saya sudah tidak sedap hati.
“Saya mula takut kerana khuatir rumah runtuh melihatkan keadaan kipas yang bergegar. Nak lari pun tidak tahu ke mana tetapi saya tawakal, dan terus melaungkan azan,” katanya ketika ditemui Kosmo! hari ini.
Menurut Rukiah, tidak lama selepas itu, dia lihat bumbung beranda hadapan rumahnya ranap dan terangkat sebelum bumbung zink bilik pula terpelanting diterbangkan angin.

Tambahnya, dengan keadaan ribut dan hujan lebat yang berlaku tempoh hari, rumahnya dinaiki air dan mereka sekeluarga hanya sempat menyelamatkan barangan keperluan.
Sementara itu, Azlimah berkata, kejadian kali kedua itu adalah paling teruk dialami keluarganya.
“Ketika kejadian berlaku, saya tiada di rumah kerana ada urusan di luar, begitu juga dengan adik lelaki yang sama-sama tinggal di rumah ini.
“Apabila ibu menangis beritahu atap zink bumbung rumah ‘terbang’, saya segera pulang kerana bimbang keselamatannya dan anak,” katanya. – K! ONLINE


Kurang francaisor sertai pakej francais mikro, mampu milik
Oleh MOHD AZLI ADLAN

10 April 2021, 3:31 pm
KUALA TERENGGANU – Penyertaan francaisor pakej francais mikro dan mampu milik kendalian Kementerian Perdagangan Dalam Negeri dan Hal Ehwal Pengguna (KPDNHEP) masih belum memuaskan.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, setakat ini, hanya 12 daripasa 1,091 jenama francais berdaftar di negara ini menyertai pakej yang dikhususkan kepada golongan kurang berkemampuan (B40) dan menengah (M40).
“Saya menyeru lebih banyak francaisor menawarkan pakej francais mikro dan mampu milik.
“Penyertaan dalam pakej itu bukan sahaja mampu melahirkan lebih ramai usahawan francais tetapi mampu memberi pulangan keuntungan lebih besar kepada francaisor apabila perniagaan mereka semakin berkembang maju,” katanya.
Terdahulu beliau merasmikan program Jelajah Franchise Bay peringkat Terengganu di sini hari ini.
Rosol berkata, KPDNHEP memperuntukkan RM5 juta bagi program Pembangunan Francais Mikro dan Mampu Milik bagi membantu golongan B40 dan M40 menceburi bidang perniagaan francais.

Menurut beliau, francais mampu milik ialah pakej perniagaan bernilai sehingga RM100,000 manakala francais mikro pula maksimum RM50,000. – K! ONLINE


1,510 kes baharu, semua negeri ada kes
Oleh SITI A'ISYAH SUKAIMI

10 April 2021, 4:50 pm
PUTRAJAYA – Sebanyak 1,510 kes baharu dilaporkan hari ini menjadikan jumlah kes positif Covid-19 sebanyak 359,117 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor kembali melaporkan angka kes tertinggi dengan 415 kes, diikuti oleh Sarawak sebanyak 296 kes dan Kelantan sebanyak 171 kes.
“Seterusnya, Sabah (131 kes), Kuala Lumpur (106 kes), Pulau Pinang (101 kes), Johor (80 kes), Kedah (59 kes), Perak (46 kes), Terengganu (44 kes), Negeri Sembilan (28 kes), Pahang (13 kes) dan Putrajaya (10 kes).
“Negeri lain ialah Melaka (enam kes) serta Labuan dan Perlis (masing-masing dua kes),” katanya pada ciapan Twitter di sini hari ini. -K!ONLINE


Gempa bumi gegar Pulau Jawa
Oleh KOSMO!

10 April 2021, 4:22 pm
JAKARTA – Satu gempa bumi kuat berukuran 6.0 pada skala Richter berlaku di luar pantai Pulau Jawa,  Indonesia hari ini, lapor Pusat Kajian Geologi Amerika Syarikat, namun, tiada amaran ombak besar tsunami dikeluarkan.
Gempa itu berlaku pada kedalaman 82 kilometer dan sekitar 45 kilometer ke barat daya bandar Malang di Jawa Timur.
Setakat ini masih belum ada laporan kecederaan atau kematian tetapi  gempa tersebut menggegarkan Malang. Bandar itu didiami oleh beberapa juta penduduk.
“Gempa itu agak kuat dan berlaku untuk tempoh yang lama.
“Semua benda bergoyang,” kata penduduk Malang, Ida Magfiroh kepada agensi berita AFP.
Pada 2018, gempa bumi kuat bermagnitud  7.5  iikuti tsunami  melanda bandar  Palu di Pulau Sulawesi dan menyebabkan lebih 4,300 orang sama ada terkorban atau hilang. – AFP


SIC pastikan tiada penganjuran aktiviti litar langgar SOP
Oleh SUBKHI SUDARJI

10 April 2021, 4:18 pm
SEPANG – Litar Antarabangsa Sepang (SIC) akan memastikan tiada lagi penganjuran aktiviti permotoran di litar terbabit yang melanggar prosedur operasi standard (SOP) ditetapkan Majlis Keselamatan Negara (MKN).
Ketua Pegawai Eksekutifnya, Azhan Shafriman Hanif berkata, SIC sebagai penyedia litar ‘track provider’ telah mengeluarkan SOP untuk penganjuran sukan permotoran tempatan dalam tempoh Perintah Kawalan Pergerakan Bersyarat (PKPB) kepada penganjur dan penonton.
Katanya, Musc Drag Racing merupakan penganjur sukan drag yang telah menyewa litar SIC dan jadi tanggungajwab mereka memastikan pengunjung, peserta dan pasukan mematuhi segala peraturan yang ditetapkan.
“Bagaimanapun mereka telah gagal mematuhi peraturan ditetapkan seperti tidak memakai pelitup muka dan penjarakan sosial.
“Mereka telah dikenakan kompaun oleh pihak polis,” katanya menerusi kenyataan di sini hari ini.
Azhan Shafriman berkata, SIC akan memastikan perkara seperti itu tidak akan berulang lagi pada masa akan datang.

“Keselamatan dan kesejahteraan semua pihak menjadi keutamaan SIC,” jelasnya.
Terdahulu, Musc Drag Racing selaku dikenakan kompaun RM20,000 selepas dikesan melanggar SOP ketika menganjurkan aktiviti tersebut di SIC malam semalam.
Penganjuran tersebut merupakan aktiviti pertama yang dibenarkan dengan kehadiran 2,000 penonton ke Sepang, namun pihak penganjur dilihat gagal mematuhi SOP dengan baik. – K! ONLINE


PH akan serah memorandum mohon Parlimen dibenar bersidang
Oleh EDDY AQMAL MOHAMED HAMIDI

10 April 2021, 4:56 pm
PETALING JAYA – Satu memorandum yang ditandatangani oleh semua Ahli Parlimen bagi menyokong pembukaan semula Parlimen akan dipersembahkan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bagi memohon perkenan baginda agar Parlimen dibenar bersidang semula.
Presiden Parti Keadilan Rakyat (PKR) Datuk Seri Anwar Ibrahim, Presiden Parti Amanah Negara (AMANAH), Mohamad Sabu dan Setiausaha Agung DAP, Lim Guan Eng menerusi satu kenyataan bersama hari ini berkata, penyerahan memorandum itu adalah senafas menjunjung titah nasihat Al-Sultan Abdullah bahawasanya darurat tidak menghalang Parlimen untuk bersidang.
“Pemukiman Pakatan Harapan (PH) di Port Dickson yang baru sahaja selesai telah memberi semangat baharu kepada pucuk pimpinan untuk bangkit semula dengan semangat perpaduan dan iltizam bagi meneruskan usaha reformasi negara.
“Kami akan terus berusaha menjuarai aspirasi rakyat dengan mengambil pendekatan ‘Khemah Besar’ untuk menyatupadukan rakyat dari pelbagai lapisan masyarakat tanpa mengira pegangan politik dan ini penting bagi memulihkan kembali sistem demokrasi berparlimen dengan menamatkan penggantungan Parlimen,” katanya.
Jelas kenyataan itu, bagi mencapai perkara tersebut (memulihkan sistem demokrasi berparlimen) satu memorandum yang ditandatangani oleh semua Ahli Parlimen yang menyokong pembukaan semula Parlimen akan dipersembahkan kepada Yang Dipertuan Agong di Istana Negara.
“Kami menegaskan kesediaan untuk berunding dan bekerjasama dengan mana-mana pihak berdasarkan prinsip dan agenda reformasi demi kepentingan rakyat tanpa membabitkan kleptokrat,” ujar kenyataan itu.

Terdahulu, Kosmo! pada 25 Februari lalu melaporkan bahawa Al-Sultan Abdullah menzahirkan pandangan bahawa Parlimen boleh bersidang semasa tempoh darurat.
Datuk Pengelola Bijaya Diraja, Datuk Indera Ahmad Fadil Shamsuddin berkata,persidangan itu akan berkuatkuasa pada suatu tarikh difikirkan sesuai oleh Seri Paduka atas nasihat Perdana Menteri, Tan Sri Muhyiddin Yassin.
“Perkara itu termaktub di dalam sub perenggan 14(1)(b) Ordinan Darurat (Kuasa- Kuasa Perlu) 2021 yang menyatakan bahawa Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Seri Paduka atas nasihat Perdana Menteri.
“Oleh itu, tanggapan sesetengah pihak bahawa pelaksanaan proklamasi darurat menghalang Parlimen untuk bersidang adalah tidak tepat,” katanya menerusi satu kenyataan dikeluarkan Istana Negara. – K! ONLINE


Mantai: Penjual daging sudah mula berniaga
Oleh KOSMO!

10 April 2021, 3:27 pm
Oleh NURULAZMA SHAFIQAH KHAIRUL AZHAR
JEMPOL – Menjadi tradisi bagi masyarakat Negeri Sembilan menjelang bulan Ramadan adalah aktiviti mantai.
Acara di mana penduduk bergotong-royong menyembelih lembu atau kerbau dan kemudian melapahnya seterusnya dimasak rendang bersama aktiviti membakar lemang.
Walaupun aktiviti gotong-royong menyembelih lembu atau kerbau tersebut semakin jarang dapat dilihat ditambah dengan keperluan untuk menjaga prosedur operasi standard (SOP) namun daging lembu dan kerbau segar yang dijual ditepi-tepi jalan sudah menjadi pemandangan biasa.
Tinjauan mendapati beberapa penjual daging sudah mula berniaga dan dijangka bilangan penjual akan bertambah bermula esok sehingga lusa.
Tidak terkecuali seorang peniaga daging segar, A. Rahman Yusof, 59, di Kampung Bukit Kelulut, Bahau dekat sini yang menyediakan menjual daging segar daripada empat ekor lembu yang disediakannya hari ini.

“Hari ini saya sediakan empat ekor lembu untuk memenuhi permintaan pelanggan, esok juga saya akan sediakan empat ekor lembu lagi.
“Kebiasannya mantai untuk bulan puasa saya akan sembelih, melapah dan menjual daging lembu namun untuk Aidilfitri daging kerbau turut akan saya jual,” katanya yang telah 30 tahun menjual daging segar. – K! ONLINE


Maahad Tahfiz Sulaimaniyyah bakal lahir huffaz profesional
Oleh ROSLIZA MOHAMED

10 April 2021, 5:01 pm
TUMPAT – Majlis Agama Islam dan Adat Istiadat Melayu Kelantan (Maik) telah menyalurkan peruntukan sebanyak lebih RM306,000 kepada Maahad Tahfiz Sulaimaniyyah di sini bagi program melahirkan golongan huffaz profesional.
Yang Dipertua Maik, Tan Sri Tengku Mohamad Rizam Tengku Abdul Aziz berkata, daripada jumlah itu, sebanyak RM126,000 digunakan bagi menaja pengajian 10 pelajar maahad tahfiz berkenaan untuk tempoh selama tiga tahun.
“10 pelajar terbabit akan ditaja sehingga setelah tamat pengajian di sini sebelum menyambung pelajaran di Turki. Kos keseluruhan akan dibiayai sepenuhnya oleh kerajaan Turki,” katanya ketika merasmikan Maahad Tahfiz Sulaimaniyyah di sini hari ini.
Hadir sama, Pengerusi Lembaga Maahad Tahfiz Sulaimaniyyah Malaysia, Datuk Seri Syed Zainal Abidin Syed Mohamed Tahir.
Mengulas lanjut, Tengku Mohamad Rizam berkata, idea penubuhan Maahad Tahfiz Sulaimaniyyah diilhamkan hasil daripada lawatan kerja Maik ke Turki bersama kerajaan negeri Kelantan dua tahun lalu.
Katanya, bagi menyiapkan pembinaan bangunan maahad tahfiz itu, Maik melalui Wakaf Tunai menyalurkan sebanyak RM49,000 selain memperuntukkan wang zakat berjumlah RM56,646.

Katanya, selain itu, dana baitulmal sebanyak RM75,000 turut digunakan untuk pembelian perabot, pendingin hawa dan kemudahan lain.
Tambah Tengku Mohamad Rizam, Maik berharap pembinaan Maahad Tahfiz Sulaimaniyyah menjadi projek rintis kepada lebih banyak pembangunan sekolah wakaf di Kelantan dan seluruh negara. – K! ONLINE


Warga emas Orang Asli terharu dapat Mykad baharu
Oleh KOSMO!

10 April 2021, 3:59 pm
Oleh SALEHUDIN MAT RASAD
KUALA KRAU – “Saya tidak sangka dapat Mykad baharu dalam umur dan keadaan saya begini,” kata Rasib Ali, 71, ketika ditemui selepas menerima kad pengenalan sempena program Menyemai Kasih Sayang Rakyat (Mekar) di Kampung Orang Asli Paya Sendayan di sini hari ini.
Rasib yang mempunyai 16 orang anak, 47 cucu dan tujuh cicit berkata, dengan keadaan kesihatannya yang tidak menentu serta tinggal di kawasan pedalaman sememangnya menyukarkannya untuk keluar ke bandar bagi mendapatkan kad pengenalan baharu.
“Sebelum ini saya hanya melihat kad pengenalan baharu anak dan cucu, hari ini saya dapat melihat kad pengenalan saya sendiri.
“Terima kasih kepada kerajaan dan semua yang terlibat membantu saya dan penduduk kampung mendapatkan kad pengenalan baharu yang amat bermakna ini,” katanya pada majlis penyerahan Mykad dan Outreach Jabatan Pendaftaran Negara (JPN) bersama masyarakat Orang Asli di Kampung Paya Sendayan hari ini.
Seramai 15 warga emas di Kampung Sendayan di sini menerima kad pengenalan baharu yang disampaikan Timbalan Menteri Dalam Negeri, Datuk Seri Ismail Mohamed Said.

Yang hadir sama, Timbalan Ketua Pengarah (Pengurusan) Jabatan Pendaftaran Negara (JPN), Datuk Saadun Othman dan Pengarah JPN Pahang Juzilawati Kamarudin.
Menurut Rasib, program tersebut di perkampungan Orang Asli sangat membantu warga emas yang uzur dan sukar keluar ke bandar bagi tujuan mengganti kad pengenalan baharu.
Sementara itu Ismail berkata, program ini membawa impak yang positif bagi membantu penduduk yang layak dikeluarkan dokumen pengenalan diri yang sah untuk membolehkan mereka menikmati pelbagai kemudahan sebagai warganegara.
Justeru, beliau berkata program itu akan diteruskan malah diperluaskan ke semua kawasan pedalaman dan perkampungan orang asli.
“Pada tahun ini JPN Pahang sahaja telah melaksanakan 18 program Mekar dan 58 permohonan gantian Mykad baharu,” ujarnya. – K! ONLINE


Program It’am agih 315,000 pek iftar Ramadan
Oleh MOHD. HUSNI MOHD. NOOR

10 April 2021, 2:59 pm
PUTRAJAYA – Program Dapur It’am anjuran Jabatan Agama Islam Wilayah Persekutuan (Jawi) akan kembali beroperasi sempena Ramadan bermula Selasa ini hingga 12 Mei depan.
Jawi dalam kenyataan berkata, sejumlah RM2.1 juta diperuntukkan bagi program itu yang dijangka dapat memanfaatkan seramai 315,000 orang di Kuala Lumpur, Putrajaya dan Labuan.
Menurutnya, bantuan berbentuk pek makanan juadah berbuka puasa itu akan diagihkan masing-masing di 60 buah masjid dan surau di Kuala Lumpur; Labuan (enam) dan Putrajaya (empat).
“Kami akan mengagihkan 10,500 pek makanan iftar setiap hari sepanjang 30 hari bulan Ramadan ini.
“Antara penerima dikenal pasti adalah golongan B40, Projek Perumahan Rakyat (PPR), Projek Perumahan Awam, petugas barisan hadapan keselamatan dan kesihatan serta rakan kejiranan bukan Islam,” katanya.
Katanya, pihaknya turut melantik 15 orang bagi setiap masjid dan surau bagi melancarkan agihan pek makanan berkenaan.

Jelasnya lagi, Jawi berharap agihan juadah berbuka puasa itu dapat meringankan beban golongan yang memerlukan.
Program agihan juadah berbuka kali pertama dilaksanakan Jawi pada Ramadan lalu yang memberi tumpuan kepada golongan gelandangan, asnaf dan B40. – K! ONLINE


Parang, pisau terima permintaan tinggi untuk mantai
Oleh ZAKKINA WATI AHMAD TARMIZI

10 April 2021, 3:07 pm
KUALA PILAH – Sebelum ketibaan bulan Ramadan mahupun perayaan Aidilfitri, aktiviti mantai memang tidak asing buat masyarakat di Negeri Sembilan.
Tradisi itu dilakukan secara bergotong-royong dalam kalangan ahli keluarga serta penduduk kampung termasuklah melapah daging lembu dan kerbau selain membakar lemang bagi dijadikan sebagai juadah.
Oleh kerana melapah daging merupakan aktiviti penting dalam tradisi mantai ini, tidak hairanlah permintaan terhadap parang dan pisau agak tinggi ketika ini.
Perkara itu diakui, seorang tukang parang, Anizam Mohd.Deris, 51, apabila tidak menang tangan sejak awal tahun ini bagi menyiapkan tempahan untuk parang dan pisau terutamanya menjelang hari mantai pada Ramadan kali ini.
Jelasnya, lebih 50 bilah pisau dan parang telah ditempah pelanggan daripadanya untuk digunakan ketika hari mantai dan kebanyakan yang menempah merupakan penyembelih haiwan di sekitar negeri ini.
“Untuk tahun ini saya telah menerima tempahan lebih 50 bilah pisau dan parang dan kebanyakan mereka merupakan penyembelih haiwan untuk kegunaan hari mantai nanti.

“Jika diikutkan memang tidak menang tangan, saya perlu mencari kayu sesuai untuk membuat hulu dan sarung parang dan pisau kemudian mengukir corak sarung dan hulu parang mengikut permintaan pelanggan,” katanya ketika ditemui di Rumah Rakyat Kampung Parit Seberang, dekat sini hari ini.
Jelas Anizam lagi, dia sering menggunakan empat jenis kayu iaitu Kemuning Emas, Arang Bunga, Penawar Hitam dan Sepetir bagi membuat bahagian hulu dan sarung parang dan kesemua kayu itu ditempahnya dari Tasik Chini, Pahang. – K! ONLINE


84 premis makanan jual air kosong mahal
Oleh MOHD AZLI ADLAN

10 April 2021, 2:55 pm
KUALA TERENGGANU – Kementerian Perdagangan Dalam Negeri dan Hal Ehwal Pengguna (KPDNHEP) mengesan 84 premis makanan di seluruh negara menjual air kosong pada harga tidak munasabah melebihi RM1.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, antara kes tertinggi dicatatkan di Kelantan iaitu 14 kes, Selangor (12 kes) dan Sabah serta Johor masing-masing lapan kes.
Beliau berkata, Pahang mencatatkan tujuh kes, Terengganu (enam kes), Kuala Lumpur (lima kes), Melaka (empat kes), Pulau Pinang dan Labuan (tiga kes) dan Perak, Negeri Sembilan dan Perlis (dua kes).
“Semua pengusaha premis makanan itu dikena notis (tunjuk sebab) mengikut Akta Kawalan Harga dan Antipencatutan 2011.
“(Penjualan air kosong tidak munasabah) tidak sepatutnya berlaku dan sepatutnya dijual pada harga 20 sen hingga 30 sen sahaja,” katanya pada sidang akhbar selepas merasmikan program Jelajah Franchise Bay peringkat Terengganu di sini hari ini.
Kosmo! Online semalam melaporkan sebanyak 12 premis makanan di Selangor dikenakan tindakan kerana menjual air kosong pada harga tidak munasabah.

Pemeriksaan di restoran mewah, restoran biasa, restoran makanan segera, restoran francais dan kedai makan atau warung di negeri tersebut menjual air kosong dengan harga tinggi sehingga RM1 segelas. – K! ONLINE


KPN jumpa Hamzah berhubung pertukaran pegawai kanan
Oleh ISKANDAR SHAH MOHAMED

10 April 2021, 2:49 pm
KLANG – Ketua Polis Negara (KPN), Tan Sri Abdul Hamid Bador akan menemui Menteri Dalam Negeri, Datuk Seri Hamzah Zainudin dalam tempoh terdekat bagi memberi penjelasan mengenai pelaksanaan pertukaran jawatan pegawai kanan polis yang ditangguhkan sebelum ini.
Abdul Hamid berkata, ini berikutan penangguhan dilakukan tanpa pengetahuannya berikutan beliau sedang bercuti ketika itu.
“Saya akan berjumpa dengan beliau (Hamzah) dan memberikan penjelasan teliti mengapa ia perlu diteruskan (proses pertukaran pegawai kanan).
“Tindakan saya mengeluarkan perintah pertukaran itu seperti mana undang-undang menyatakan ‘Command and Control’ kawal selia polis adalah di bawah tanggungjawab saya kepada Ketua Polis Negara,” katanya.
Beliau berkata demikian pada sidang akhbar selepas melancarkan Taman Angkat Skuad Aman Wanita (Amanita) Kontinjen Selangor di Surau An-Nur, Bandar Puteri di sini hari ini.
Terdahulu, tular satu mesej kononnya campur tangan politik membabitkan menteri kabinet berlaku sehingga mengeluarkan arahan menangguhkan pertukaran Ketua Polis.

Mesej itu berbunyi  ‘Nampaknya campur tangan politik dalam Command dan Control of PDRM dah melampau.. Dengarnya pertukaran KP yang diarahkan oleh KPN  ditangguhkan dulu atas arahan menteri”.
Mengulas lanjut, Abdul Hamid menjelaskan arahan pertukaran pegawai kanan membabitkan seramai 71 orang termasuk Ketua Polis negeri yang akan berkuatkuasa 12 April depan adalah demi kebaikan semua.
“Saya mengeluarkan arahan pertukaran itu untuk kebaikan semua dan tidak ada apa-apa yang luar biasa,” jelasnya. – K!ONLINE


Gangguan mental punca wanita buang sampah
Oleh KHAIRUL MOHD. ALI

10 April 2021, 2:41 pm
KLUANG – Seorang wanita yang tular di media sosial kerana membuang sampah di persimpangan lampu isyarat di Kilometer 50, Jalan Batu Pahat-Mersing di sini disahkan mengalami gangguan mental.
Ketua Polis Daerah Kluang, Asisten Komisioner Low Hang Seng berkata, wanita berusia 41 tahun itu telah ditahan dan kini dirujuk ke Hospital Enche’ Besar Hajjah Khalsom untuk rawatan lanjut.
Menurutnya, polis menyedari berhubung perkara itu selepas gambar kejadian berkenaan tular di Facebook.
“Dalam gambar tersebut, wanita berkenaan dilihat membuang sampah di kawasan lampu isyarat.
“Wanita itu juga dilihat menyebabkan halangan lalu lintas di Kilometer 50, Jalan Batu Pahat-Mersing dan dirakam pengguna jalan raya sebelum menjadi tular.
“Siasatan lanjut dibuat mengesahkan individu itu mengalami gangguan mental,” katanya dalam satu kenyataan di sini hari ini.

Hang Seng berkata, semakan lanjut juga mendapati wanita itu mempunyai lesen memandu yang sah.
Orang ramai yang mempunyai sebarang aduan dan maklumat yang ingin disalurkan kepada polis boleh menghubungi talian 07-7784222 atau hotline 07-7766822.-K! ONLINE


Nelayan asing curi gamat di perairan negara ditahan
Oleh TOREK SULONG

10 April 2021, 3:22 pm
PASIR PUTEH – Tiga nelayan warga Vietnam tidak sempat menikmati hasil jualan gamat yang dirompak dari perairan negara apabila mereka ditahan Agensi Penguatkuasaan Maritim Malaysia (Maritim Malaysia) Kelantan kelmarin.
Kesemua suspek ditahan dalam Ops Naga Barat dan Ops Damai ketika mereka berada di dalam sebuah bot nelayan kira-kira 57 batu nautika dari kuala Tok Bali di sini.
Pengarah Maritim Malaysia Kelantan, Kepten Maritim Muhd. Nur Syam Asmawie Yaacob berkata, kegiatan mereka terbongkar apabila pihaknya melihat sebuah bot nelayan bergerak dalam keadaan mencurigakan kira-kira pukul 3.00 petang.
Katanya, bot tersebut cuba lolos dengan melepaskan lingkaran tali ke permukaan air bagi menghalang bot pihak berkuasa berjaya merapat.
“Tekong bot asing itu memecut laju manakala dua awak-awaknya menggantungkan tangguk di bahagian belakang dengan meletakkan besi penghadang di bahagian sisi yang boleh membahayakan bot Maritim Malaysia.
“Bagaimanapun, bot itu akhirnya mengalah selepas hampir 30 minit dikejar oleh Matitim Malaysia,” katanya dalam satu kenyataan di sini hari ini.

Menurut Muhd. Nur Syam Asmawie, pemeriksaan di dalam bot itu, pihaknya telah menahan dua awak-awak dan seorang tekong berusia 30 hingga 38 tahun.
Katanya, siasatan turut mendapati, mereka telah menangkap kira-kira 40 kilogram gamat, diesel dianggarkan 7,000 liter dan peralatan menangguk gamat dianggarkan bernilai RM300,000.
“Semua suspek didapati tidak memiliki dokumen pengenalan diri malah tekong bot juga mempamerkan dokumen kebenaran menangkap ikan di perairan negara.
“Kes disiasat mengikut Seksyen 15 (1) (a) Akta Perikanan 1985 kerana menangkap hasil laut tanpa kebenaran Pengarah Perikanan Malaysia,” katanya. – K! ONLINE


100 penggiat seni veteran terima sumbangan
Oleh EDDY AQMAL MOHAMED HAMIDI

10 April 2021, 3:17 pm
PETALING JAYA – Tenaga Nasional Berhad (TNB) menerusi Kelab Kilat Kuala Lumpur (KKKL) menyalurkan sumbangan kepada 100 orang penggiat seni veteran tanah air bagi meringankan beban terutamanya kepada mereka yang mengalami masalah kesihatan, keuzuran serta hilang punca pendapatan.
Yang Dipertua KKKL, Datuk Omar Sidek berkata, sumbangan kepada artis-artis veteran itu diharap dapat meringankan beban mereka lebih-lebih lagi dalam keadaan negara yang kini terkesan akibat penularan Covid-19.
“Sudah setahun pandemik Covid-19 menyerang seluruh dunia dan kita (TNB) amat memamahami banyak organisasi serta individu termasuk para penggiat seni yang hilang mata pencarian dan sumbangan ini juga sekaligus menzahirkan penghargaan kami kepada penggiat seni tanah air.
“Sebagai sebuah syarikat yang sentiasa dekat bersama masyarakat, TNB berharap sumbangan tersebut mampu memberikan sedikit sinar kepada penerima menjelang Ramadan tidak lama lagi”, katanya dalam satu majlis ringkas sumbangan itu yang dihadiri oleh beberapa penggiat seni termasuk Persatuan Artis Veteran Malaysia baru-baru ini.
Difahamkan, sumbangan yang julung kali dianjurkan oleh KKKL itu menyasarkan seramai 100 orang penggiat seni dengan kos keseluruhan sebanyak RM100,000 dan sehingga kini seramai 30 individu telah pun menerima sumbangan masing-masing.
Sementara itu, wakil Persatuan Artis Veteran Malaysia, Mac Ruhayu Mohd. Noor menyatakan kesyukuran serta mengucapkan ribuan terima kasih di atas sumbangan serta bantuan yang diberikan kepada golongan artis veteran.

“Saya mewakili artis 90-an mengucapkan ribuan terima kasih kepada TNB kerana bersungguh-sungguh memberikan bantuan dan sumbangan kepada kami para artis.
“Semoga segala perjalanan bisnes TNB dipermudahkan dan setiap warga kerja TNB dilindungi dan dirahmati-Nya,” katanya yang sebelum ini popular dengan lagu ‘Ditakdirkan Kita Bersama’.
KKKL merupakan badan kebajikan dan sosial terbesar di Asia Tenggara dengan bilangan 35,000 ahli yang memfokuskan kepada kegiatan yang bermanfaat seperti sukan dan aktiviti sosial yang dapat memupuk gaya hidup sihat serta mengeratkan hubungan silaturrahim.
Antara aktiviti lain KKKL adalah memberikan sumbangan kepada penduduk sekitar kejiranan kompleks Ibu Pejabat TNB yang terdiri dalam kalangan B40 dan pendayung-pendayung sampan di Pusat Santuari Kelip-kelip Kampung Kuantan, Bestari Jaya, Selangor. – K! ONLINE


Ikan sejuk beku Q’Fish tampung bekalan sepanjang Ramadan
Oleh NUR ANATI JUHARI

10 April 2021, 3:10 pm
ALOR SETAR – Lembaga Kemajuan Ikan Malaysia (LKIM) mempunyai 20,000 tan metrik ikan sejuk beku Q’Fish yang berupaya menampung keperluan penduduk di negeri ini sepanjang Ramadan ini.
Pengerusi Jawatankuasa Tetap Pertanian dan Industri Makanan Negeri Kedah, Azman Nasrudin berkata, stok tersebut akan dipasarkan secara maksimum sekiranya berlaku masalah kekurangan bekalan ikan dalam tempoh berkenaan.
“Buat masa ini, tiada masalah bekalan ikan temenung selain harganya juga murah.
“LKIM mempunyai bekalan 20,000 tan metrik ikan sejuk beku Q’Fish yang akan dikeluarkan jika bekalan ikan segar berkurangan,” katanya selepas melancarkan Program Jualan Prihatin Rakyat di perkarangan Pasaraya Mydin di sini hari ini.
Hadir sama ialah Pengarah LKIM Negeri Kedah, Dr. Abdul Salim Tajudin.
Ketika ditanya tentang bekalan ayam, menurut Azman, pihaknya juga mendapati ia mencukupi sepanjang Ramadan ini.

“Saya telah bertemu dengan pihak pembekal ayam Bismi dan mereka bersedia untuk mengeluarkan bekalan ayam yang mencukupi sepanjang bulan puasa ini,” ujarnya. – K! ONLINE


Wanita maut jatuh tingkat 18 kondominium
Oleh MOHD SYALMIZI HAMID

10 April 2021, 3:02 pm
GEORGE TOWN – Seorang wanita maut selepas terjatuh dari tingkat 18 sebuah kondominium di Jalan Bukit Kukus, Ayer Itam di sini tengah malam tadi.
Dalam kejadian kira-kira pukul 12.40 tengah malam itu, mangsa berusia 30-an meninggal dunia di tempat kejadian dipercayai akibat kecederaan parah.
Jurucakap Jabatan Bomba dan Penyelamat negeri berkata, pihaknya yang bergegas ke lokasi kejadian mendapati terdapat satu mayat wanita yang terjatuh di atas bumbung bilik panel suis Tenaga Nasiona Berhad (TNB).
“Mangsa dipercayai terjatuh dari tingkat 18 bangunan berkenaan dan terdampar di atas bumbung bangunan di tingkat satu.
“Pasukan bomba menurunkan mangsa dengan menggunakan tangga daripada jentera,” katanya kepada pemberita hari ini.
Jurucakap itu berkata, mangsa disahkan meninggal dunia oleh wakil Kementerian Kesihatan sebelum mayat diserahkan kepada polis.

Beliau berkata, operasi yang dijalankan oleh pasukan dari Balai Bomba dan Penyelamat Paya Terubong itu ditamatkan pukul 2.27 pagi. – K! ONLINE


Lesap RM11,000 diperdaya penjual emas Instagram
Oleh MOHD. SHAHRULANOOR ISHAK

10 April 2021, 2:37 pm
KUANTAN – Seorang suri rumah di Bentong kerugian RM11,000 selepas diperdaya penjual emas yang mengadakan jualan murah di laman Instagram, semalam.
Kejadian bermula apabila wanita berusia 30 tahun itu tertarik selepas melihat iklan disiarkan pemilik akaun Instagram Kedai Emas Lelong ketika melayari laman sosial berkenaan di rumahnya petang semalam.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, mangsa melakukan pembelian gelang emas seberat 7.86 gram berharga RM299 seperti diiklankan suspek.
“Mangsa telah membuat transaksi pemindahan wang sebanyak lapan kali melibatkan jumlah keseluruhan RM11,000.
“Seterusnya mangsa diarahkan suspek untuk memasukkan pula wang proses pengiriman gelang emas tersebut,” katanya menerusi kenyataan hari ini.
Mohd. Wazir menambah, mangsa bagaimanapun berasa curiga sejurus diminta membuat bayaran tambahan sedangkan telah membayar RM11,000 sebelum itu.

Mangsa tampil membuat laporan di Ibu Pejabat Polis Daerah Bentong semalam dan kes tersebut disiasat mengikut Seksyen 420 Kanun Keseksaan. – K! ONLINE


Lelaki diburu ugut sebar gambar bogel remaja perempuan
Oleh EDDY AQMAL MOHAMED HAMIDI

10 April 2021, 1:25 pm
SENTUL – Tindakan seorang lelaki membuat ugutan untuk menyebarkan gambar bogel seorang remaja perempuan bawah umur akhirnya mengundang padah apabila dia kini menjadi buruan pihak polis.
Ketua Polis Daerah Sentul, Asisten Komisioner Beh Eng Lai berkata, pihaknya menerima laporan daripada mangsa pada pukul 4.08 petang semalam yang memaklumkan telah menerima ugutan tersebut daripada suspek yang dikenalinya.
“Menurut mangsa yang berusia 15 tahun itu, dia mengenali suspek sejak tiga bulan lalu dan perkenalan tersebut hanyalah menerusi aplikasi pesanan ringkas laman sosial Instagram.
“Mangsa mendakwa, ketika berada di rumahnya di Jinjang, Kuala Lumpur, dia telah dipujuk oleh suspek untuk berbogel ketika sedang berbual menerusi panggilan video dan lelaki berkenaan juga telah menangkap layar gambar-gambarnya sedang berbogel,” katanya menerusi satu kenyataan hari ini.
Jelas Eng Lai, suspek kemudiannya telah mengugut untuk menyebarkan gambar-gambar bogel milik mangsa sekiranya remaja berkenaan enggan untuk memperkenalkan rakan-rakan wanitanya kepada suspek.
“Susulan ugutan yang diterimanya itu, mangsa kemudiannya telah membuat laporan polis untuk siasatan lanjut dan usaha mengesan suspek sedang giat dilakukan berdasarkan maklumat yang telah disalurkan.

“Kes diklasifikasikan di bawah Seksyen 507 Kanun Keseksaan dan Seksyen 233 Akta Komunikasi Multimedia kerana kesalahan menakutkan secara jenayah dengan jalan perhubungan sembunyi nama dan penggunaan media sosial secara tidak wajar,” tegas beliau.
Tambah beliau, orang ramai dinasihatkan supaya berhati-hati sewaktu menggunakan media sosial dan tidak mudah terpedaya dengan individu yang baru dikenali.
“Sekiranya mempunyai sebarang maklumat, orang ramai boleh menyalurkannya ke Hotline Polis Kuala Lumpur di talian 03-2115 9999, Hotline Polis Sentul di talian 03-4048 2222 atau mana-mana balai polis yang berdekatan,” katanya. – K! ONLINE


Kereta lari SJR, nyaris rempuh polis
10 April 2021, 2:29 pm
PETALING JAYA – Sebuah kereta Kia Optima bertindak melarikan diri daripada sekatan jalan raya (SJR ) dan nyaris merempuh seorang anggota polis berdekatan SJR Tol Kajang, di sini semalam.
Tindakan pemandu kereta yang cuba melarikan diri dengan berpatah balik disedari orang awam yang segera memaklumkan perkara itu kepada polis yang bertugas.
Terdahulu, video berdurasi 14 saat tular di media sosial memaparkan seorang anggota polis dari Jabatan Siasatan dan Penguatkuasaan Trafik (JSPT) menegur pemandu kereta jenis Kia berwarna hitam yang cuba lari daripada SJR.
Timbalan Ketua Polis Daerah Kajang, Superintendan Mohd. Sabri Abdullah berkata, kejadian berlaku sekitar pukul 2 petang selepas anggota SJR dimaklumkan orang awam berkenaan sebuah kereta yang enggan melalui SJR dan cuba berpatah balik.
“Dalam kesesakan lalu lintas itu, anggota polis telah pergi ke arah kereta tersebut dan mengarahkan pemandunya agar berhenti, namun suspek enggan sebaliknya terus memecut melarikan diri.
“Anggota polis berkenaan cuba mengejar kereta itu bagaimanapun gagal apabila suspek berjaya memboloskan diri,” ujarnya dalam kenyataan hari ini.

Berikutan itu, jelasnya, polis membuka kertas siasatan dan memohon saksi awam tampil untuk membantu siasatan.
Katanya, siasatan dijalankan di bawah Seksyen 42 (1) Akta Pengangkutan Jalan (APJ) 1987, iaitu memandu kenderaan secara melulu dan merbahaya serta di bawah Seksyen 186 Kanun Keseksaan iaitu menghalang penjawat awam menjalankan tugas apabila enggan memberikan kerjasama semasa pemeriksaan hendak dijalankan. – K! ONLINE


Maut langgar dahan pokok di laluan kecemasan
Oleh NOR AINNA HAMZAH

10 April 2021, 11:47 am
REMBAU – Seorang penunggang motosikal maut selepas melanggar dahan pokok di laluan kecemasan di Kilometer 229.5, Lebuh Raya Utara Selatan arah selatan di sini malam tadi.
Kejadian pada pukul 11.40 malam itu mengorbankan mangsa, Muhamad Arasy Bahar, 39, dari Kampung Padang Temu, Melaka yang disahkan meninggal dunia di lokasi tersebut.
Menurut pemangku Ketua Polis Daerah Rembau, Deputi Superintenden Hazri Mohamad, siasatan mendapati mangsa menunggang motosikal jenis SYM dari arah Senawang ke Ayer Keroh, Melaka.
“Setibanya di tempat kejadian, mangsa terlanggar dahan pokok yang berada di laluan kecemasan menyebabkannya hilang kawalan dan terjatuh.
“Mangsa cedera dan disahkan meninggal dunia ditempat kejadian oleh pasukan paramedik,” katanya ketika dihubungi di sini hari ini.
Sementara itu, adik mangsa, Mohamad Azazol Bahar, 32, berkata, dia mengetahui kejadian yang menimpa abangnya daripada rakan yang datang ke rumah sebaik mendapat maklumat mengenai kemalangan tersebut daripada WhatsApp.

“Saya terkejut sebab abang yang bekerja sebagai pemandu sebuah sekolah orang kelainan upaya di Kuala Lumpur kerap ulang alik ke kampung isterinya sejak lebih dua bulan lalu,” katanya ketika ditemui di sini hari ini. – K! ONLINE


Stor Konsep DesaMall di setiap negeri
Oleh ABDUL RASHID ABDUL RAHMAN

10 April 2021, 2:33 pm
LIPIS – Kementerian Pembangunan Luar Bandar mensasarkan setiap negeri mempunyai sekurang-kurangnya sebuah stor konsep DesaMall melalui Program [email protected] dalam usaha meluaskan lagi pasaran produk dan perkhidmatan usahawan luar bandar.
Timbalan Menteri Pembangunan Luar Bandar, Datuk Seri Abdul Rahman Mohamad berkata, pembukaan stor konsep DesaMall berkenaan akan dilaksanakan secara berperingkat di kawasan yang dikenalpasti.
“Pada masa ini kita mempunyai tiga stor Konsep DesaMall iaitu di Putrajaya, Mersing, Johor dan Lipis, Pahang dan kita sasarkan sebanyak 14 stor dibuka melibatkan setiap negeri.
“Sambutan masyarakat terhadap pembukaan stor konsep ini amat baik yang menyaksikan di stor Konsep DesaMall Lipis yang baru sebulan dibuka berjaya merekodkan jualan kira-kira RM30,000,” katanya dalam sidang akhbar selepas Majlis Perasmian Stor Konsep [email protected] di sini hari ini.
Menurut Abdul Rahman, program [email protected] yang dilancarkan pada 2018 merupakan satu inisiatif KPLB membantu usahawan luar bandar memasarkan produk mereka secara dalam talian melalui platform e-dagang.
Beliau memberitahu bermula September tahun lalu stor Konsep DesaMall mula ditubuhkan di Mersing, Johor yang bertujuan mempamerkan produk usahawan luar bandar secara fizikal yang memboleh pelanggan membeli terus atau melalui platform e-dagang.

Sementara itu, beliau berkata, sehingga kini terdapat 2,162 usahawan luar bandar yang telah memanfaatkan Program [email protected] sebagai platform memasarkan produk dan perkhidmatan mereka. – K! ONLINE


Video Malam Pertama Atta dan Aurel dikecam
Oleh KOSMO!

10 April 2021, 12:04 pm
JAKARTA – Klip video malam pertama selebriti YouTube Indonesia, Atta Halilintar dan isteri, Aurel Hermansyah dikecam pertubuhan Nahdlatul Ulama (NU) kerana dianggap menyebar perkara tidak berfaedah, lapor laman berita Suara Bali kelmarin.
Ketua Nahdlatul Ulama Papua, Fritz Haryadi berkata, meskipun bukan pornografi, klip video itu menyebarkan pengaruh buruk kepada generasi muda.
“Ia adalah kebodohan yang sudah terlalu lama disajikan kepada generasi muda kita,” kata Fritz di akaun media sosialnya.
Fritz turut mengkritik kelompok YouTuber yang menghasilkan kandungan membawa pengaruh negatif kepada penonton.
“Atta dan ramai YouTuber lain banyak hidangkan klip video dengan kandungan sama iaitu penuh drama, gosip hiburan serta gerakan agama yang radikal.
“Mereka semua pesohor media sosial yang teruk dan membawa pengaruh buruk kepada penonton,” tulisnya.

Video malam pertama Atta dan Aurel dihasilkan dalam empat siri video yang bertajuk Malam Pertama Atta Aurel, Kamar Malam Pertama Atta Aurel Kamar Raja Salman, Malam Pertama Aurel di Rumah Atta dan Buka Kado Malam Pertama Atta Aurel dan Ibu Jokowi.
Video bertajuk Malam Pertama Atta Aurel sehingga kini telah mencatatkan lebih lima juta tontonan.
Ia memaparkan aksi mesra suami isteri itu dalam sebuah bilik hotel selepas berakhir majlis perkahwinan mereka. – Agensi


Pokok keluarkan 300 buah mangga berbeza
Oleh KOSMO!

10 April 2021, 11:35 am
NEW DELHI – Seorang petani di India ‘menghasilkan’ pokok mangga yang mengeluarkan 300 jenis buah mangga berbeza, lapor portal berita Oddity Central kelmarin.
Kalimullah Khan yang mahir dalam kacukan tampang termasuk kaedah tut, menggunakan teknik itu pada sebatang pokok mangga sehingga mampu mengeluarkan pelbagai jenis buah mangga termasuk Suvarnekha, Tommy Atkins dan Husn-e-Ara.
Kalimullah berhenti sekolah semasa berumur 15 tahun semata-mata untuk menanam mangga.
Ketika itu, kebanyakan petani di bandar Malihabad, utara India hanya menanam dua jenis mangga yang berbeza jenisnya.
Namun, selepas melihat tanaman bunga ros yang menghasilkan bunga berwarna-warni di rumah seorang rakan, Kalimullah belajar teknik kacukan dan mengaplikasikan kaedah tersebut pada tanaman buah-buahan.
Ia merupakan permulaan kepada kerjaya Kalimullah yang turut menyaksikan dia dinobatkan sebagai ahli hortikultur tersohor di India. Kalimullah juga mendapat gelaran ‘Lelaki Mangga’.

Projek pokok mangga dengan 300 buah berbeza itu merupakan kejayaan terbesar Kalimullah.
Dia menggunakan kaedah kacukan tersebut pada sebatang pokok mangga berusia 100 tahun pada 1987. Pokok mangga berusia 100 tahun yang dinamakan Al-Muquaraar itu menjadi kebanggan ahli-ahli hortikultur. Dengan menggunakan teknik cantuman tersebut, Kalimullah berjaya mengubah sebatang pokok menjadi dusun mangga.
Pokok unik itu berada dalam senarai rekod tempatan, Limca Book of Records, namun wakil Presiden Persatuan Penanam Mangga India, D.K. Sharma mengkritik pokok mangga Kalimullah.
Menurutnya, pokok itu hanya bersifat ‘kosmetik’ serta tiada nilai komersial. – Agensi


Ahmad Zahid, Anwar akan dipanggil polis
Oleh ISKANDAR SHAH MOHAMED

10 April 2021, 1:13 pm
KLANG – Polis akan memanggil Presiden UMNO, Datuk Seri Dr. Ahmad Zahid Hamidi dan Presiden Parti Keadilan Rakyat (PKR), Datuk Seri Anwar Ibrahim bagi merekodkan keterangan berhubung rakaman perbualan audio telefon yang sedang tular di media sosial.
Ketua Polis Negara, Tan Sri Abdul Hamid Bador berkata, perkara itu merupakan prosedur operasi standard (SOP) biasa bagi menjalankan sesuatu siasatan.
Menurut beliau, pihaknya sudah membuka kertas siasatan susulan lapan laporan polis yang dibuat orang awam.
“Mengikut SOP, tindakan yang diambil adalah pegawai penyiasat akan panggil merakamkan keterangan (Ahmad Zahid dan Anwar) dan itu adalah proses siasatan.
“Ahmad Zahid dan Anwar boleh tampil membuat aduan supaya polis menjalankan siasatan sekiranya merasakan diri teraniaya,” katanya ketika ditemui selepas melancarkan Taman Angkat Skuad Aman Wanita (Amanita) Kontinjen Selangor di Surau An-Nur, Bandar Puteri di sini, hari ini.
Turut hadir, Ketua Polis negeri, Datuk Arjunaidi Mohamed.

Semalam, Abdul Hamid menasihatkan Presiden Ahmad Zahid dan Anwar membuat laporan polis berhubung rakaman perbualan audio telefon itu.
Terdahulu, sebuah rakaman audio berdurasi empat minit didedahkan dikaitkan dengan Ahmad Zahid dan Anwar yang saling berterima-kasih dan menyatakan rasa senang hati selepas perwakilan-perwakilan UMNO bersetuju dengan usul supaya parti itu memutuskan hubungan dengan gabungan Perikatan Nasional (PN).
Mengulas lanjut, kata Abdul Hamid, pihaknya mempunyai sebab untuk membuka sesuatu kertas siasatan sekiranya menerima banyak laporan polis.
“Sekiranya orang ramai berasa tertekan, cemas dan teraniaya, kita berhak untuk menjalankan siasatan lanjut,” katanya. -K!ONLINE


Pelakon lama jangan rasa selalu betul – Mimi Lana
Oleh NUR EMIRA SAIZALI

10 April 2021, 12:56 pm
PETALING JAYA – “Tidak logik jika hendak hentam pelakon baharu sahaja”.
Demikian antara ciapan aktres dan model popular, Mimi Lana berhubung isu disiplin pelakon baharu di lokasi sebagaimana kritikan yang disuarakan beberapa orang pelakon baru-baru ini.
Menurut pemilik nama lengkap Mimi Rozaiana Zainal Abidin, 26, isu masalah disiplin yang hangat diperkatakan tidak seharusnya ditujukan kepada pelakon baharu sahaja.
“Pelakon baharu atau lama, kedua-duanya sama sahaja. Setiap orang kena jaga perangai dan jadi contoh yang baik ketika di set pengambaran.
“Saya telah bekerja dengan ramai pelakon baharu serta lama, tidak logik rasanya jika hendak hentam mereka yang baharu sahaja,” tulisnya dalam ciapan berkenaan.
CIAPAN Mimi Lana dalam Twitternya semalam.
Tambah pelakon filem Puaka itu, pelakon baharu seharusnya lebih memahami tugas dan bertanggungjawab di set pengambaran.

“Jadi pelakon baharu bukan tiket untuk beri alasan tidak baca atau memahami skrip, itu tanggungjawab.
“Meskipun anda pelakon senior, perkata itu bukan tiket untuk selalu datang lewat dan berlagak serta berasa diri sentiasa betul,” katanya lagi.
Sehingga hari ini, isu antara pelakon lama dan baharu masih belum menemui titik noktah.
Terdahulu, beberapa pelakon senior seperti Rusdi Ramli dan Datuk Fizz Fairuz meluahkan kekecewaan dengan tahap disiplin pendatang baharu yang kurang. – K! ONLINE


Terkejut jumpa mayat terapung di Pantai Lido
Oleh MOHAMAD FAIZAL HASHIM

10 April 2021, 11:58 am
JOHOR BAHRU – Pengunjung yang melepak di Pantai Lido berhampiran Hospital Sultanah Aminah (HSA), di sini dikejutkan dengan penemuan mayat seorang lelaki terapung di kawasan rekreasi itu, malam semalam.
Ketua Polis Daerah Johor Bahru Selatan Asisten Komisioner Mohd. Padzli Mohd. Zain berkata, pihaknya menerima panggilan kecemasan itu kira-kira pukul 11.30 malam berhubung penemuan mayat yang terapung itu.
“Siasatan di tempat kejadian mendapati terdapat satu mayat lelaki terapung di permukaan air dengan jarak dari pantai kira-kira dua meter.
“Dengan bantuan pihak bomba, mayat tersebut dibawa naik ke darat dan penolong pegawai perubatan di tempat kejadian mengesahkan lelaki itu telah meninggal dunia,” katanya dalam kenyataan hari ini.
Beliau berkata, tempat kejadian merupakan laut yang telah ditambak di jalan Johor Bahru menghala ke Skudai berhadapan dengan HSA.
Katanya, mayat mangsa telah dibawa ke Jabatan Forensik HSA untuk dibedah siasat setelah isteri mangsa mengesahkan identiti mangsa yang berusia 44 tahun itu.

“Siasatan awal di tempat kejadian tiada menampakkan sebarang unsur jenayah yang berlaku. Kes diklasifikasikan sebagai mati mengejut,” katanya.
Sementara itu, Ketua Balai Bomba dan Penyelamat (BBP) Larkin, Suhaimi Abdul Jamal berkata identiti lelaki yang lemas dikenali sebagai Rasidi Ramli.
“Seramai sembilan anggota digerakkan ke lokasi bagi membantu menaikkan mayat mangsa ke darat,” katanya.-K! ONLINE


YADIMart jual lebih 2,000 barang segar, keperluan rumah
Oleh KOSMO!

10 April 2021, 11:53 am
SERI KEMBANGAN – Yayasan Dakwah Islamiah Malaysia (Yadim) hari ini melancarkan pasar raya YADIMart yang menjual lebih 2,000 barangan segar dan keperluan rumah di Taman Lestari Perdana, Bandar Putra Permai di sini.
Yang Dipertua Yadim, Nasrudin Hassan berkata, penubuhan pasar raya tersebut merupakan manifestasi kesungguhan mereka melestarikan gerakan dakwah.
“Gerakan dakwah mempunyai cakupan luas, termasuklah dalam bidang ekonomi dan perniagaan sebagaimana yang pernah diterokai Rasulullah SAW dan para sahabat dan pendakwah sebelum ini.
“Penubuhan YADIMart juga merupakan sebahagian daripada pelan kemapanan kewangan kami bagi memastikan badan dakwah ini mampu menjana pendapatan yang akhirnya akan dimanfaatkan kembali dalam usaha dakwah serta kebajikan,” katanya kepada pemberita hari ini. – K! ONLINE


Mayat remaja lelaki ditemui selepas hampir 30 jam terlibat nahas
Oleh ASLIZA MUSA

11 April 2021, 7:11 pm
PASIR SALAK- Mayat seorang remaja lelaki ditemui selepas hampir 30 jam terlibat dalam kemalangan di Kilometer 24, Jalan Bota Kiri-Ulu Dedap di sini hari ini.
Ketua Polis Daerah Perak Tengah, Superintenden Barudin Wariso berkata, mangsa, Muhammad Syahir Sufi Shamshol Alam, 18, maut selepas motosikal ditunggangnya terbabas dan masuk ke dalam tali air berhampiran lokasi kejadian.
Katanya, mayat mangsa yang parah di kepala ditemui dalam tali air tersebut pada jarak 300 meter dari lokasi nahas pada pukul 11.45 pagi.
“Pihak polis menerima maklumat hari ini tentang sebuah motosikal jenis Yamaha LC terbabas dan masuk ke dalam tali air.
“Operasi mengesan mangsa segera dijalankan bersama anggota dari Balai Bomba dan Penyelamat Kampong Gajah dibantu penduduk setempat di kawasan kemalangan dan sekitar tali air tersebut.
“Mangsa kemudiannya berjaya dijumpai dalam sungai pada jarak 300 meter dari kawasan kemalangan dan di bawa ke Hospital Changkat Melintang untuk bedah siasat,” katanya di sini hari ini.

Menurut beliau, berdasarkan siasatan awal, mangsa dipercayai terlibat dalam kemalangan itu semalam, kira-kira pukul 6 pagi.
Katanya, siasatan awal di tempat kejadian mendapati, nahas berlaku semasa mangsa dalam perjalanan dari Ulu Dedap ke Bota Kiri sebelum motosikal ditunggangnya terbabas dan masuk ke tali air.
“‘Punca kemalangan dipercayai akibat terbabas sendiri dan kes siasat mengikut Seksyen 41(1) Akta Pengangkutan Jalan 1987,” katanya.-K! ONLINE